[zogai no. 431] 
	[1a1] ༄༅། །བཟོ་དང་གསོ་བ། སྐར་རྩིས་རྣམས་ལས་བྱུང་བའི་མིང་གི་གྲངས་བཞུགས་སོ།། 

[1b1] 
	རྒྱལ་བ་ཀུན་གྱི་ཡབ་གཅིག་འཇམ་དཔལ་དབྱངས། །དུས་གསུམ་རྒྱལ་བ་བསྐྱེད་མཛད་དབྱངས་ཅན་མ། 
	གུས་པས་འདུད་དོ་དེང་ནས་བྱང་ཆེན་བར། །ཤེས་བྱའི་ཁྱོན་ཀུན་ [1b2] ལྟ་བའི་བློ་གྲོས་སྩོལ། །

	འདིར་འཇམ་མགོན་བློ་བཟང་གྲགས་པའི་དཔལ་གྱིས་ལམ་རིམ་ཆེན་མོར་སེམས་བསྐྱེད་ནས་སྤྱོད་པ་ཕྱིན་དྲུག་ལ་སློབ་སྐབས། །ཤེས་རབ་ལ་གནས་ལྔ་རིག་པ་ཀུན་རྫོབ་ [1b3] རྟོགས་པའི་ཤེས་རབ། །གནས་ལུགས་རིག་པ་དོན་དམ་རྟོགས་པའི་ཤེས་རབ། །སེམས་ཅན་གྱི་དོན་བྱ་ཚུལ་རྟོགས་པའི་ཤེས་རབ་སྟེ་གསུམ་དུ་ཕྱེ་བའི། །
	དང་པོ་གནས་ལྔ་རིག་པའི་ཤེས་རབ་ཕྱོགས་ [1b4] མཐོང་ཅམ་(read: ཙམ་ T) ཤེས་པར་འདོད་པ་རྣམས་ལ། རིག་པའི་གནས་ཆེ་བ་ལྔ། ཆུང་བ་ལྔ་སྟེ་བཅུའི་མིང་ཙམ་ཞིག །གང་བཤད་པར་བྱ་བའི་ཆོས་སོ། །
	དེ་ལ་རིག་པའི་གནས་ལྔ་གང་ཞེ་ན། བཟོ་དང་ [1b5] གསོ་བ་རིག་པ། སྒྲ་དང་ཚད་མ་རིག་པ། ནང་དོན་སྡེ་སྣོད་གསུམ་རིག་པ་དང་ལྔའོ། །
	རིག་གནས་ཆུང་བ་ལྔ་ལས་སྒྲ་རིག་པའི་ཡན་ལག་བཞི་ནི། སྙན་ངག །སྡེབ་སྦྱོར། མངོན་བརྗོད། ཟློས་གར་ [2a1] རྣམས་ཡིན་ལ། དེ་སྟེང་སྐར་རྩིས་བསྣན་པས་རིག་གནས་ཆུང་བ་ལྔར་བཤད་དེ། དཔལ་ཁང་ལོ་ཙྪ་བས། 
	སྐར་རྩིས་སྙན་ངག་སྡེབ་སྦྱོར་དང་། །མངོན་བརྗོད་ཟློས་གར་འདི་ལྔ་ལ། [2a2] རིག་གནས་ལྔ་
ཞེས་སོགས་གསུངས་སོ། །
	རིག་པ་འཛིན་པའི་སྡེ་སྣོད་གསང་སྔགས་རྒྱུད་སྡེ་བཞི་ནང་རིག་པའི་སྡེ་སྣོད་གསུམ་གྱི་ནང་དུ་འདུས་པར་སྔགས་རིམ་ལས་བཤད་པས། དེ་ལྟ་ན་རིག་གནས་ [2a3] ཆེ་ཆུང་བཅུའི་ནང་དུ་མ་འདུས་པའི་སྐྱེ་འཕགས་ཐམས་ཅད་ཀྱི་ཐོས་བསམ་བྱ་རྒྱུའི་ཡུལ་གཞན་མེད་པའོ། །སོ་སྐྱེ་རིག་གནས་ལྔ་ལ་འཇུག་པ། འཕགས་པ་རིག་གནས་ལྔ་ལ་ཞུགས་པའི་ཐ་སྙད་ས་ [2a4] སྡེ་ལས་བཤད་དོ། །
	དང་པོ་བཟོ་རིག་པ་ནི་ལུས་བཟོ། ངག་བཟོ། ཡིད་བཟོ་གསུམ་དུ་བཤད་པས་ལུས་བཟོ་བྲིས་འབུར་སོགས་ལག་པས་བཅོས་པའི་བཟོ་རིག་ཐམས་ཅད་དང་། ངག་བཟོ་ [2a5] བཀའ་དང་བསྟན་བཅོས་དང་ཡི་གེ་མིང་ཚིག་གི་བརྗོད་པ། གདངས་དབྱངས་སམ་གྱེར་དབྱངས་ཐམས་ཅད་དོ། །

	ཡིད་བཟོ་ནི་ཐོས་བསམ་སྒོམ་གསུམ་དང་། མགོན་པོ་ཀླུ་སྒྲུབ་ཀྱིས་མཛད་པའི། [2b1] ས་གཞི་བརྟག་པ། ལྗོན་ཤིང་བརྟག་པ། རིན་པོ་ཆེ་བརྟག་པ། གོས་དང་། རྟ། གླང་པོ་ཆེ། སྐྱེས་པ། བུད་མེད་བརྟག་པ་སྟེ་བརྟག་པ་བརྒྱད་དང་། ཡང་མི་དཔྱད་རྒྱ་མཚོས་བསྟན་པ་ལས། སྐྱེས་པའི་ [2b2] མཚན་ཉིད་བཅོ་ལྔ། བུད་མེད་ཀྱི་མཚན་ཉིད་བཅུ་བཤད་པ་རྣམས་དང་། ས་བཅུ་ལམ་ལྔ་ཐམས་ཅད་དོ། །
	༈མདོར་བསྡུ་ན་བཟོ་རྣམས་(read: རྣམ་) པ་བཅུ་སྟེ། འཐགས་སུ་འཐག་པའི་བཟོ་དང་གཅིག། ཉོ་ཚོང་བྱ་བའི་ [2b3] བཟོ་དང་གཉིས། རྒྱལ་པོའི་ཞབས་འབྲིང་བྱ་བའི་བཟོ་དང་གསུམ། ཡི་གེ་དང་། རྩིས་དང་། ཤེས་པ་དགོད་པ་དང་། གྲངས་དང་། ལག་རྩིས་ཀྱི་བཟོ་དང་བཞི། ལྟས་སུ་བལྟ་བའི་བཟོ་དང་ལྔ། བློ་གྲོས་ [2b4] ཀྱི་བཟོ་དང་དྲུག། འབུར་གྱི་བཟོ་དང་བདུན། བསྐྱེད་པའི་བཟོ་དང་བརྒྱད། སྣམ་བུ་བྱ་བའི་བཟོ་དང་དགུ། སྦྱོར་བའི་བཟོ་དང་བཅུའོ། །དེ་བཅུའི་ནང་དུ་མ་འདུས་པའི་གནས་ལྔ་མེད་པར་གསུངས་སོ། ། [2b5] 
	༈རིག་གནས་བཅོ་བརྒྱད་བཤད་ཚུལ་མི་འདྲ་བ་བཞི་སྟེ། འདུལ་བ་ལུང་ལས་བཤད་པ། ཀོ་ས་ལའི་རྒྱན་གྱི་མདོ་དང་། མཛོད་ལས་བཤད་ཚུལ་དང་། དུས་འཁོར་ལས་བྱུང་བའི་ཚུལ་ལོ། །
	དང་པོ་ [2b6] འདུལ་བ་ལས་བྱུང་བ་ནི། གསང་སྔགས་ཀྱི་རྒྱུད་དང་། ཆོ་ག་ཞིབ་མོ་དང་། གཏན་ཚིག་རིག་པ་དང་། རིག་བྱེད་དང་། བརྡའ་སྤྲོད་དང་། སྒྲ་ངེས་སྦྱོར་དང་། ཤེས་གསལ་དང་། ངེས་ཚི་དང་། [3a1] སྡེབ་སྦྱོར་མཁས་པ། སྐར་མའི་རིག་པ་དང་། རྟོག་བྱེད་ཀྱི་རིག་པ་དང་། ཆུར་ལྷུང་གི་རིག་པ་དང་། ཆེར་སྤྱོད་ཀྱི་རིག་པ་དང་། འཇིག་རྟེན་རྒྱང་པན་(read: ཕན་) པའི་རིག་པ་དང་། བྱེ་བྲག་པའི་ [3a2]  རིག་པ་དང་། རྒྱུད་དྲུག་ཅུ་པ་དང་། ཁྱུར་མིད་ཀྱི་རིག་པ་དང་། གནས་འདུག་གི་རིག་པ་དང་བཅོ་བརྒྱད་དོ། །
	ཡང་འདུལ་བ་ལས་བཟོ་སྦྱངས་བཅོ་བརྒྱད་བཤད་དེ། པ་ཝང་གླིང་བུ་ཚོང་རྔ་མཁན། །ཕྲེང་ [3a3] མཁན་ཆང་ཚོང་ཕྱུགས་འཚོ་བ། །འབྲེག་མཁན་འབྲུ་མར་འཚིར་བ་དང་། །མགར་བ་ཤིང་མཁན་ཕྱ་མཁན་པོ། །ཐག་པ་ཀོ་ལྤགས་རྐྱལ་མཁན་པ། །བརྩོ་ལག་མྱིག་མ་མཁན་པོ་དང་། །བཤན་ [3a4] པ་གདོལ་པ་ཤིང་རྟ་མཁན། །ཞེས་གསུངས་སོ། །
	༈ཀོ་ས་ལའི་རྒྱན་ལས་གསུངས་པ་ནི། སྨན་པ་དང་། རྩིས་མཁན་དང་། རི་མོ་མཁན་དང་། མགར་བ་དང་། སེན་མོ་འབྲེག་མཁན་དང་། དྲི་ཞིམ་ [3a5] འཚོང་བ་དང་། ཤིང་བཟོ་དང་། བརྩིག་མཁན་དང་། བརྩོ་ལག་མཁན་དང་། ཚེམ་བུ་བ་དང་། གུར་མཁན་དང་། ཡིག་མཁན་དང་། ཆང་འཚོང་མ་དང་། བཤན་པ་དང་། གོ་ལ་འཚོང་བ་དང་། [3a6] རིན་པོ་ཆེའི་བཟོ་བྱེད་པ་སོགས་སོ། །
	༈མཛོད་ལས་བཤད་པའི་རིག་གནས་བཅོ་བརྒྱད་ནི། རོལ་མོ་དང་། འཁྲིག་འཐབ་དང་། སོ་ཚིས་དང་། གྲང་ཅན་དང་། སྒྲ་དང་། གསོ་བ་དང་། ཆོས་ [3b1] ལུགས་དང་། བཟོ་བོ་དང་། འཕོང་སྤྱོད་དང་། གཏན་ཚིག་དང་། སྦྱོར་བ་དང་། རང་གི་བཅས་པ་དང་། ཐོས་པ་དྲན་པ་དང་། སྐར་མའི་དཔྱད་དང་། རྩིས་དང་། མིག་འཕྲུལ་དང་། སྔོན་རབས་དང་། སྔོན་བྱུང་བརྗོད་པ་སྟེ་བཅོ་བརྒྱད་དོ། ། [3b2] འདི་ཁ་གཅིག་གི་(read: ཅིག་གིས་) ཕྱི་རོལ་པའི་གཞུང་ལས་བྱུང་ཡང་ཟེར། 
	༈དུས་འཁོར་ནས་བཤད་པའི་རིག་གནས་བཅོ་བརྒྱད་ནི། ཚོང་པ་དང་། རྫ་མཁན་དང་། འཕྲེང་རྒྱུད་མཁན་དང་། ཆང་མ་དང་། ཕྱུག་(read: ཕྱུགས་) རྫི་དང་། འབྲེག་མཁན་དང་། [3b3] འབྲུ་མར་མཁན་དང་། ཕྱ་མཁན་དང་། མགར་བ་དང་། ཤིང་མཁན་དང་། ཐག་མཁན་དང་། ཀོ་ལྤགས་མཁན་དང་། ཉ་པ་དང་། བཙོ་ལག་མཁན་དང་། སྨྱུག་མ་མཁན་དང་། ཤན་པ་དང་། གཤེད་མ་དང་། ཤིང་རྟ་མཁན་ [3b4] དང་བཅོ་བརྒྱད་དོ། །
	བྲམ་ཟེའི་སྤྱོད་ཚུལ་ནི། སྤྱོད་པ་དང་། གཙང་སྦྲ་དང་། ཀུན་ཏུ་སྤྱོད་པ་དང་། ཐལ་བ་བླང་བ་དང་། བྱ་མ་བུམ་བླང་བ་དང་། ས་བླང་བ་དང་། དང་། ཐོར་ཆུག་དང་། རབ་བསྔགས་དང་། ཀྱེ་ཞེས་བྱ་ [3b5] བ་རྣམས་སོ། །
	བྲམ་ཟེའི་ལས་དྲུག་ནི། མཆོད་སྦྱིན་བྱེད་པ། བྱེད་དུ་འཇུག་པ། ཀློག་པ་ཀློག་ཏུ་འཇུག་པ། སྦྱིན་པ་དང་སྦྱིན་པ་ལེན་པ་ལ་མཁས་པ་དྲུག་གོ །
	རིག་བྱེད་བཞི་ནི། སྙན་ངག། ངེས་བརྗོད། མཆོད་སྦྱིན། སྲིད་བསྲུང་ [3b6] བཞིའོ། །
	སྒྱུ་རྩལ་དྲུག་ཅུ་རྩ་བཞི་ནི། འདོད་པའི་སྒྱུ་རྩལ་དྲུག་ཅུ་རྩ་བཞི་དང་མི་འདྲ་སྟེ། དང་པོ་ནི། བཟོ་ལ་གཏོགས་པ་སུམ་ཅུ། རོལ་མོའི་ཆ་བྱད་བཅོ་བརྒྱད། གླུ་དབྱངས་ཀྱི་ངེས་པ་བདུན། གར་གྱི་ཆ་བྱད་དགུ་དང་བཅས་པ་རྣམས་ [4a1] ལ་སྒྱུ་རྩལ་དྲུག་ཅུ་རྩ་བཞི་ཟེར་རོ། །
	༈དེ་གང་ཞེ་ན། དང་པོ་བཟོ་ལ་གཏོགས་པ་སུམ་ཅུ་ནི། ཡི་གེ་དང་། ལག་རྩིས་དང་། གྲངས་རྩིས་དང་། གྲངས་རྩིས་ཆེན་པོ་དང་། ཐོར་ཚུག་དང་། གོམ་སྟབས་དང་། ལྕགས་ཀྱུའི་ [4a2] ཐབས་དང་། རལ་གྲིའི་ཐབས་དང་། ཞགས་པ་འདེབས་པ་དང་། མདའ་བོ་ཆེ་འཕེན་པ་དང་། མདུན་དུ་བསྣུར་བ་དང་། ཕྱིར་བསྣུར་བ་དང་། གཅད་པ་དང་། དྲལ་བ་དང་། དབུག་པ་དང་། རྒྱང་ནས་འཕོག་པ་དང་། སྒྲ་དྲག་པར་ཕོག་པ་ [4a3] དང་། གནད་དུ་འཕོག་པ་དང་། མི་ཚོར་བར་འཕོག་པ་དང་། ཚབས་ཆེར་འཕོག་པ་དང་། མཆོང་བ་དང་། གྱད་ཀྱི་འཛིན་སྟངས་དང་། བང་དང་། རྐྱལ་དང་། བརྒལ་བ་དང་། གླང་པོ་ཆེའི་གཉར་ཞོན་པ་དང་། རྟ་ལ་ཞོན་པ་དང་། ཤིང་རྟའི་བཟོ་ཐབས་དང་། [4a4] མདའ་གཞུའི་བཟོ་ཐབས། གྱད་སྟོབས་དང་སུམ་ཅུའོ། །

	༈གཉིས་པ་རོལ་མོའི་བྱེ་བྲག་བཅོ་བརྒྱད་ནི། གར་མཁན་དང་། བྲོ་དང་། རྔ་བོ་ཆེད་དང་། རྫ་རྔ་དང་། རྔ་ཕྲན་དང་། རྫ་རྔ་ཆེན་མོ་དང་། མཁར་རྔ་དང་། པི་ཝང་རྒྱུད་གཅིག་པ། [4a5] རྫ་རྔ་ཁ་གཅིག་པ་དང་། ལྕགས་ཀྱི་སིལ་ཁྲོལ་དང་། མཁར་བའི་སིལ་ཁྲོལ་དང་། པི་ཝང་རྒྱུད་གསུམ་པ་དང་། རྔ་མུ་ཀུནྡ་དང་། སིལ་སྙན་གླུ་དབྱངས་དང་བསྟུན་པ། ཕེག་རྡོབ་དང་། རོལ་མོའི་སྒྲ་དང་། པི་ཝང་དང་། གླིང་བུའོ། །
	༈གླུ་ [4a6] དབྱངས་ཀྱི་ངེས་པ་བདུན་ནི། བར་མ་དང་། དྲང་སྲོང་དང་། ས་འཛིན་དང་། དྲུག་ལྡན་དང་། ལྔ་པ་དང་། བློ་གསལ་དང་། འཁོར་གཉན་དང་བདུན་ནོ། །
	༈གར་གྱི་ཆ་བྱད་དགུ་ནི། སྒེག་པ། དཔའ་བ། མི་སྡུག་པ་སྟེ་སྐུའི་ཉམས་གསུམ་ [4b1] དེ་ལུས་ལ་ཚང་དགོས། རྒོད་དང་། དྲག་ཤུལ་དང་། འཇིགས་སུ་རུང་བ་སྟེ་གསུང་གི་ཉམས་གསུམ་དེ་མཆུ་ལ་ཚང་དགོས། སྙིང་རྗེ། རྔམ་པ། ཞི་བ་སྟེ་ཐུགས་ཀྱི་ཉམས་གསུམ་དེ་སྤྱན་ལ་ཚང་དགོས། དེ་རྣམས་ནི་སྒྱུ་རྩལ་དྲུག་ཅུ་རྩ་བཞིའོ། ། [4b2] 
	༈དེ་ལ་དྲུག་ལྡན་ནི། འགྱུར་ཁུག་གཉིས། འདེགས་འཇོག་གཉིས། ཕྲ་སྦོམ་གཉིས་ཏེ་དྲུག་གོ །དེ་ལ་ཡང་སྙན་བརྗིད་རྔམ་གསུམ་གྱི་ཁྱད་ཆོས་དང་ལྡན་པ་དགོས། 
	༈ཡང་དེའི་ལྔ་པ་ཟེར་བ་ནི། དབྱངས་ཀྱི་ཡན་ལག་ལྔ་སྟེ། འབྲུག་སྒྲ་ལྟར་ [4b3] ཟབ་པ་དང་གཅིག །སྙན་ལ་འཇེབས་པ་དང་གཉིས། ཡིད་དུ་འོང་བས་བཏང་མི་བྲ་ཞིང་རྣར་སྙན་པ་དང་གསུམ། རྣམ་པར་གསལ་ཞིང་རིག་པར་བྱ་བ་དང་བཞི། ཉན་པར་འོས་ཤིང་མི་མཐུན་པར་མེད་པ་དང་ལྔ་སྟེ། ཡན་ལག་ལྔ་ལྡན་ [4b4] གྱི་རོལ་མོའི་སྒྲ་ཟེར་བ་དང་དོན་འདྲའོ། །
	༈མེ་ཐབས་བཅོ་བརྒྱད་འཇོག་བྱེད་རིག་གནས་བཅོ་བརྒྱད་ནི། བཟོ་རིག་གསོ་རིག་སྒྲ་རིག་ཚད་རིག་བཞི། སྣོད་རིག་བཅུད་རིག་ལས་རིག་ལེན་རིག་བརྒྱད། དུས་རིག་འཆི་རིག་ཤེས་རིག་ཡིད་རིག་སོ། ། [4b5] ཁམས་རིགས་ཡུལ་རིག་སྔགས་རིག་སྨན་རིག་བཞི། ཆོས་རིག་བྱང་ཆུབ་རིག་དང་བཅོ་བརྒྱད་དོ། །
	༈རིག་གནས་བཅོ་བརྒྱད་ནི། འཇིག་རྟེན་ཤེས་པས་བཟོ་རིག་པ་ཤེས་པ་དང་པོ། ཟས་ཀྱི་ཚོད་དང་ཕན་གནོད་ཤེས་པས་གསོ་བ་རིག་པ་ [4b6] གཉིས་པ། བྱཱ་ཀ་ར་ཎ་སྡེ་བརྒྱད་ལ་སོགས་པས་སྒྲ་རིག་པ་གསུམ་པ། རྟག་ཆད་སྒྲོ་སྐུར་ཤེས་པས་ཚད་མ་རིག་པ་བཞི་པ། གནས་མཐོ་དམན་ཤེས་པས་ཕྱི་སྣོད་ཀྱི་འཇིག་རྟེན་རིག་པ་ལྔ་པ། འགྲོ་བ་རིག་(read: རིགས་) དྲུག་གི་མཚན་ཉིད་ཤེས་པས་ནང་ [5a1] བཅུད་ཀྱི་སེམས་ཅན་རིག་པ་དྲུག་པ། མཐོ་རིས་དང་ངན་འགྲོ་ཤེས་པས་ལས་རིག་པ་བདུན་པ། རང་གཞན་གྱི་ལུས་ལེན་པ་སོགས་གང་དུ་སྐྱེ་བའི་བདེ་སྡུག་ཤེས་པས་སྐྱེ་གནས་རིག་པ་བརྒྱད་པ། ཚེ་སྔ་ཕྱི་བར་གསུམ་ [5a2] ཤེས་པས་དུས་རིག་པ་དགུ་པ། རྟག་འཛིན་གྱི་སྐྱོན་ཤེས་པས་འཆི་བ་རིག་པ་བཅུ་པ། དབང་པོ་རབ་འབྲིང་ཐ་གསུམ་ཤེས་པས་ཤེས་རབ་རིག་པ་བཅུ་གཅིག་པ། གཞན་གྱི་བསམ་པ་ཤེས་པས་ཡིད་རིག་པ་བཅུ་གཉིས་པ། ཁམས་ [5a3] ཐམས་ཅད་འབྱུང་བ་ལྔར་ཤེས་པས་སྐྱེ་བ་རིག་པ་བཅུ་གསུམ་པ། གཟུགས་སོགས་ཡུལ་དྲུག་སེམས་སུ་ཤེས་པས་ཡུལ་རིག་པ་བཅུ་བཞི་པ། ཐམས་ཅད་བྱིན་གྱིས་བརླབས་པར་ནུས་པས་སྔགས་རིག་པ་བཅོ་ལྔ་པ། རྫས་ཐམས་ཅད་ [5a4] བདུད་རྩིར་ཤེས་པས་སྨན་རིག་པ་བཅུ་དྲུག་དང་། ཐེག་པ་གསུམ་གྱི་ལམ་ལྔ་གསུམ་བཅོ་ལྔ་ཤེས་པས་ཆོས་རིག་པ་བཅུ་བདུན་པ། འཁོར་འདས་གཅིག་ཏུ་ཤེས་པས་བྱང་ཆུབ་རིག་པ་སྟེ་བཅོ་བརྒྱད་དོ། །

	༈གཉིས་(read: གསུམ་)པ་འདོད་པའི་སྒྱུ་སྩལ་(read: རྩལ་)དྲུག་ [5a5] ཅུ་རྩ་བཞི་ནི། འོ་བྱེད་པ། འཁྱུད་པ། སོ་འདེབས་པ། སེན་མོ་འདེབས་པ། ཡང་དག་པར་བསྐྱོད་པ། སིད་ཀྱི་སྒྲ་སྒྲོག་པ། སྐྱེས་པའི་བྱ་བ་བྱེད་པ། སྟེང་ན་འདུག་པ། དེ་བརྒྱད་པོ་རེ་རེ་ལ་ཡང་བརྒྱད་བརྒྱད་ཕྱེ་བས་དྲུག་ཅུ་རྩ་བཞིའོ། །
	ཡང་ [5a6] ན་འདོད་པའི་སྒྱུ་རྩལ་དྲུག་ཅུ་ནི། འཁྱུད་པའི་ཆར་གཏོགས་བརྒྱད། ཙུམྦྷ་ནའི་ཆར་གཏོགས་བརྒྱད། སྐྱེས་པའི་བྱ་བ་བྱེད་པ་སོགས་ཀྱི་ཆར་གཏོགས་བརྒྱད། སོ་འདེབས་པ་སོགས་བརྒྱད། སེན་མོ་འདེབས་པ་སོགས་བརྒྱད། ཡང་དག་པར་ [5b1] བསྐྱོད་པ་སོགས་བརྒྱད། སིད་ཀྱི་སྒྲ་སྒྲོག་པ་སོགས་བརྒྱད་དེ་དྲུག་ཅུ་ལ་བཤད་དོ། །
	འདི་དག་ལྷ་མིའི་གཟུགས་འཚོང་མའི་ཡོན་ཏན་ཏེ། གློག་གི་འོད་ཅན་མ། གཏིལ་འཇོག་མ། པད་དཀར་མ། ལག་བཟང་མ། དགའ་བའི་ཤིང་རྟ་མ། རབ་ཏུ་མྱོས་བྱེད་མ། [5b2] མེ་ནཱ་ཀ་མ། སྐྲ་འདྲེས་མ། ལེགས་རྒྱན་མ། མུནྫ་སྐྱེས་མ། ཨ་ལམྦུ་ཥ། ཆུ་ཤིང་བརླ་ཅན་མ། སྐད་ལེགས་མ་སྟེ་བཅུ་གསུམ་ནི་ལྷའི་གཟུགས་ཚོང་མ་བཅུ་གསུམ་མོ། །འདོད་པ་བཅུ་གསུམ་ཟེར་བ་ཡང་འདི་ལ་ཟེར་རོ། །
	མི་གཡོ་བའི་རྒྱུད་རིམ་པ་ཕྱེ་ [5b3] བར་དྲུག་པ་ལས། འདོད་པ་བཅུ་གསུམ་ནི་འཁྲིག་ཐབས་བཅུ་གསུམ་ལ་བཤད་དེ། དེ་གང་ཞེ་ན། བདེ་བ་འབྱུང་བ། འདོད་མེའི་སྤྱོད་པ། པུས་མོ་ལ་བཟུང་བ། བརླ་ཉིད་བཅིང་བ། རྐང་པ་རྐྱོང་བ། ས་ལ་མནན་པ། རྐང་པ་བཅིང་བ། རི་མོ་ཅན། [5b4] ཐུང་བའི་དྲ་བ། འཁྲུལ་འཁོར་ཞོན་པ། རྐང་པ་ཅན། རུས་སྦལ་བཅིང་བ། ཀུན་ཏུ་བཟང་པོའི་བཅིང་བ་སྟེ། བཅུ་གསུམ་དཔལ་པོད་ལས་བཤད་ཅེས་ཟེར། 
	༈འདོད་པ་དྲུག་ནི། ལེགས་གྲུབ་ལས། ཚེ། ལང་ཚོ། གཟི་བྱིན། མཐུ་སྟོབས། [5b5] ཤེས་རབ། ནོར་རིགས་རྒྱུད་དྲུག་གོ །
	༈རྒྱ་ཆེ་རོལ་པའི་མདོ་ལས། བུད་མེད་ཀྱིས་སྐྱེ་བོ་ཆགས་པར་བྱེད་པ་སྒྱུ་སུམ་ཅུ་སོ་གཉིས་ནི། བཞིན་ཕྱེད་འགེབ་པ་༡ ནུ་མ་མཁྲང་བ་སྟོན་པ་༢ འཛུམ་ཞིང་སོའི་ཕྲེང་བ་སྟོན་པ་༣ བྱ་རྨྱང་བྱེད་ཅིང་ [5b6] མཆན་ཁུང་སྟོན་པ་༤ མཆུ་བིམྦ་ལྟར་དམར་བ་སྟོན་པ་༥ མིག་ཕྱེད་བཙུམ་ནས་བལྟ་ཞིང་མྱུར་བར་འཛུམ་པ་༦ ནུ་མ་ཕྱེད་གཡོགས་པ་༧ གོས་བསྙིལ་བར་བྱེད་པ་༨ སྐེད་པ་སྟོན་པ་༩ གོས་ཤེལ་ལྟར་མི་སྒྲིབ་པ་གྱོན་པ་༡༠ [6a1] རྐང་གདུབ་ཀྱི་སྒྲ་འབྱིན་པ་༡༡ ནུ་མའི་བར་ནས་ཕྲེང་བ་སྟོན་པ་༡༢ བརླ་ཕྱེད་ཙམ་སྟོན་པ་༡༣ མགོ་དང་ཕྲག་པ་ལ་ནེ་ཙོ་ལ་སོགས་པའི་མཚན་མ་བཀྲ་བ་སྟོན་པ་༡༤ མིག་ཟུར་གྱི་(read: གྱིས་) ལྟ་བ་༡༥ གོས་ལེགས་ [6a2] པར་མ་བགོས་པ་ལྟ་བུར་བཅོས་པ་༡༦ རྐེད་པ་ནས་གསེར་གྱི་རྒྱན་བསྐྱོད་པ་༡༧ འཁྲུལ་བ་ལྟར་བཅོས་ཏེ་ཕན་ཚུན་དུ་འགྲོ་བ་༡༨ གར་བྱེད་པ་༡༩ གླུ་ལེན་པ་༢༠ སྒེག་ཅིང་ངོ་ཚ་བ་ལྟར་བཅོས་པ་༢༡ ཆུ་ཤིང་རླུང་གིས་ [6a3] བསྐྱོད་པ་ལྟར་བརླ་འགུལ་བ་༢༢ བརྗིད་པའི་སྒྲ་འབྱིན་པ་༢༣ སེང་རས་བགོས་ཤིང་བགོད་ཅིང་ཆགས་པ་༢༤ གོས་རྒྱན་འདོར་ཞིང་ངོ་ཚ་བ་ལྟར་ལེན་པ་༢༥ མཛེས་པའི་ཤ་བཀྲ་དང་གསང་བ་སྟོན་པ་༢༦ སྤོས་ཀྱིས་བཀུས་པ་༢༧ [6a4] མཁུར་ཚོས་ལ་ཚོན་བྱུག་པ་རྣ་ཆ་སྟོན་པ་༢༨ མགོ་དང་བཞིན་གཡོག་ཅིང་སྐད་ཅིག་སྟོན་པ་༢༩ ཁ་གཅིག་(read: ཅིག་) སྔོན་རྩེས་རྩེས་པས་ངོ་ཚ་བ་ལྟར་འདུག་པ་༣༠ བུ་མོ་མ་ཉམས་པ་དང་བུ་མ་བཙས་པ་དང་ན་ཆུང་ཚད་བབས་ཀྱི་གཟུགས་ [6a5] སྟོན་པ་༣༡ མེ་ཏོག་འཐོར་བ་དང་སྟོབས་པ་༣༢ འདི་དག་ནི་ཆེད་དུ་མ་བསླབ་ཀྱང་སྔོན་གྱི་བག་ཆགས་ཀྱི་དབང་གིས་འགའ་ཞིག་གི་ཤེས་པ་ལྟ་བུའོ། །
	༈ལུས་ཕྲ་མ་མཛེས་པའི་མཚན་མ་བཅོ་བརྒྱད་ནི། ཁ་དོག་དཀར་ལ་དམར་ [6a6] མདངས་ཆགས་པའམ་སྔོ་བསངས་གཅིག །མིག་ཐོན་མཐིང་དཀར་ནག་ཕྱེད་པ་མིག་རྩ་དམར་ཞིང་དཀྱུས་རིང་བ་གཉིས། པདྨ་གཞོན་ནུ་འདྲ་བ་སྣའི་གཟེངས་མཐོ་ཞིང་རིམ་པར་འཚམས་པ་གསུམ། མཆུ་བིམ་པ་ལྟར་དམར་བ་ [6b1] བཞི། འགྲམ་པ་མ་རྙོང་ཡོངས་སུ་རྒྱས་པ་ལྔ། མཁུར་ཚོས་དགའ་བར་བྱེད་པའི་རི་མོའི་ཐིག་ལེ་ཅན་དྲུག །སྨིན་མ་རིམ་གྱིས་ཕྲ་ལ་འཇར་ཞིང་གནས་པ་བདུན། ནུ་མ་རུས་སྦལ་ལམ་གསེར་གྱི་བུམ་པ་ལྟར་རྒྱས་པ་བརྒྱད། དཔུང་པ་ཟླ་བ་རྒྱས་ [6b2] ལྟར་དཀར་ལ་རྒྱས་པ་དགུ །ནུ་མའི་གཡུར་གྱི་རོ་སྟོད་བག་ཙམ་སྒུར་བ་བཅུ་པ། ལག་པ་ཆུ་ཤིང་གི་སྙིང་པོ་འདྲ་བ་བྱིན་གྱིས་ཕྲ་ཞིང་ཟླུམ་པ་བཅུ་གཅིག་པ། ཡན་ལག་གི་རྩ་མི་མངོན་ཞིང་གྱ་གྱུ་མེད་པ་བཅུ་གཉིས་པ། བརླ་མཁྲང་ཞིང་ཟླུམ་ལ་ [6b3] ལྡེམ་པ་བཅུ་གསུམ་པ། རོ་སྨད་རྒྱས་ཤིང་ལྟོ་བ་གཉེར་མ་ཟབ་མོ་གསུམ་དང་ཡིད་ཙམ་རྙོང་བ་བཅུ་བཞི། རྐེད་པ་ཕྲ་ཞིང་ཟླུམ་པ་བཅོ་ལྔ། རྐང་ལག་འཇམ་ཞིང་མཉེན་པ་བཅུ་དྲུག་པ། སྐྲ་བུང་བ་ལྟར་གནག་ཅིང་མ་འཛིངས་པ་བཅུ་བདུན། [6b4] བརྗིད་ཆགས་པས་རྒྱན་མི་མངོན་ཀྱང་རྒྱན་གྱིས་ལྷག་པར་མཛེས་པ་དང་བཅོ་བརྒྱད་ཐུབ་པའི་སྐྱེས་རབས་བརྒྱ་པ་ལས་བཤད་དོ། །
	༈ལུས་བཟོ་ཕྲན་ཚེགས་ནི། ཕྱིའི་རྒྱ་མཚོ་ཆེན་པོར་ཡིད་བཞིན་གྱི་ནོར་བུ་ལེན་པའི་ཕྱིར་དུ་གྲུ་གཟིངས་ཆེན་ [6b5] པོ་དང་། གཞན་ཡང་ཆུ་བོ་ཆེན་པོ་བཞི། གཙང་པོ་སོགས་རྒལ་བའི་གྲུ་ཆུང་དང་། ཁང་ཁྱིམ་ཁྱད་པར་ཅན་ཁང་བརྩེགས་དབུས་དང་མཐའ་བསྐོར་ཕྱི་ར་གཅིག་གི་ནང་དུ་ཆུད་པའི་ཁང་མིག་ལྔ་བརྒྱ་པ་དང་། ཁང་བཟང་གི་མཚན་ཉིད། [6b6] དཔྱིད་གྱི་(read: ཀྱི་) དགའ་སྟོན་གྱི་དོན་དུ་ཁྱོགས་ཀྱི་མཚན་ཉིད། དམག་དང་། རྫས་ཕན་ཚུན་དུ་འདྲེན་པ་དང་། ལྟད་མོ་ལ་འགྲོ་བའི་དོན་དུ་ཤིང་རྟ་ཆེ་ཆུང་གི་བཟོ་དབྱིབས་དང་། 
	༈གཞན་ཡང་བཟའ་བ་དང་། བཏུང་བ་ཁྱད་པར་ཅན་གྱི་གཡོས་དང་། [7a1] རྒྱན་ཁྱད་པར་ཅན་གྱི་བཟོ་དབྱིབས་དང་ལུས་བརྒྱན་ཚུལ། གོས་ཁྱད་པར་ཅན་གྱོན་པ་དང་དྲ་བ་དང་། དྲུབ་པ་དང་། འཁྲུ་བ་དང་། འཆག་པ་དང་། ཁ་བསྒྱུར་བ་དང་། བཟོ་ཚེམ་རྣམས་སོ། །
	ཐང་རྫོང་གཞིག་པའི་ཕྱིར་ [7a2] རྡོའི་འཕྲུལ་འཁོར། ཆུ་རྫོང་འཇིག་པ་གྲུའི་འཕྲུལ་འཁོར། རི་རྫོང་འཇོམས་པ་མེའི་འཕྲུལ་འཁོར། བརྩིགས་པ་འཇིགས་པ་གུར་གྱི་འཕྲུལ་འཁོར་རམ་ཕུར་བའི་འཕྲུལ་འཁོར། གོ་ཆ་འཇིགས་པ་ལྕགས་མདའི་འཕྲུལ་འཁོར། རང་ཕྱོགས་སམ་ [7a3] ཕོ་བྲང་བསྲུང་བ་རལ་གྲིའི་འཕྲུལ་འཁོར། གཞན་བདེ་བར་སྤྱོད་པའི་འཕྲུལ་འཁོར་ནི། རྩེད་མོ་བྱེད་པ་རླུང་གི་འཁྲུལ་(read: འཕྲུལ་)འཁོར། མེ་ཏོག་དང་བཟའ་ཤིང་གི་ར་བའི་དོན་དུ་ཆུ་གྱེན་དུ་འདྲེན་པའི་འཕྲུལ་འཁོར་སོགས་བརྒྱད་དུས་འཁོར་ལས་བཤད། [7a4]
	ཕོ་རྩལ་སྣ་དགུ་ཟེར་བ་དང་། ཕོ་རྩེད་སྣ་དགུ་ཟེར་བ་གཉིས་ལས། དང་པོ་ནི། མཐེབ་ཀྱིས་ཤ་ནོན་པ་དང་གཅིག །རྐྱལ་གྱིས་ཆུ་ཆེན་གཅོད་པ་དང་གཉིས། ཡང་རྩལ་བྱ་ལྟ་བུ་སྟེ་ལུས་རྩལ་གསུམ། ལོ་རྒྱུས་ཀྱིས་དགེ་ཐོན་པ་དང་གཅིག ། [7a5] གཏམ་གྱིས་བཞད་གད་ཐོན་པ་དང་གཉིས། གཤགས་ཀྱི་ཕ་རོལ་གནོན་པའི་ངག་བཙལ་དང་གསུམ། མཛངས་ལ་གློ་འགྱུ་བ་དང་གཅིག། དཔའ་ལ་སྲན་ཚུགས་པ་དང་གཉིས། ཁ་གསལ་ཞིང་གཏིང་མི་རྟོགས་པ་དང་ཡིད་རྩལ་གསུམ་སྟེ་ [7a6] ཕོ་རྩལ་དགུའོ། །
	༈གཏམ་ཡིག་རྩིས་གསུམ། མདའ་རྡོ་མཆོང་གསུམ། བང་རྐྱལ་སྦེ་གསུམ་སྟེ་དགུ་ནི། ཕོ་རྩལ་སྣ་དགུ་བོད་རྣམས་ཀྱིས་ཟེར་བ་རྩིས་དཀར་ནག་གི་དྲིས་ལན་དུ་བཤད་དོ། །
	༈སྐུ་གཟུགས་ཀྱི་ཆ་ཚད་སྟོན་པའི་བསྟན་བཅོས་དང་རི་ [7b1] མོ་ནི། ལྷོ་བྲག་ཏུ་འཁྲུངས་པ་སྨན་བླ་དོན་གྲུབ་རྒྱ་མཚོ་སྨན་ཐང་ཡབ་སྲས་གཉིས། དེའི་རྗེས་འབྲང་ཡུལ་གཙང་པ་དབུ་མཛད་ཆོས་དབྱིངས་རྒྱ་མཚོ། ཡར་ཀླུང་དུ་འཁྲུངས་པའི་བྱིའུ་ལྷ་བཟོ། དྭགས་པོ་ཞུན་ཐིང་བའི་དག་(read: དྭགས་) རིས། གོང་དཀར་སྟོད་དུ་ [7b2] འཁྲུངས་པ་སྤྲུལ་སྐུ་མཁྱེན་བརྩེ་བ། སྤྲུལ་སྐུ་སྣེ་ཆུང་པ། སྤྲུལ་སྐུ་རི་མཁར་བ། སྤྲུལ་སྐུ་ཕྲེང་ཁ་བ། དབུ་མཛད་བསྟན་འཛིན་ནོར་བུ་རྣམས་ཀྱི་མཛད་པ་ལ་ཚད་མར་འཛིན་པ་མང་བས། དེ་དག་ཕལ་ཆེར་གྱི་ལུགས་འདི་ལྟར་རོ། །
	༈ལུས་བཟོ་ [7b3] ལ་གཙོ་ཕལ་གཉིས་ལས། གཙོ་བོ་སྐུ་གསུང་ཐུགས་རྟེན་བཞེངས་པ་རྣམས་སོ། །སྐུ་ཚད་ཆེ་ཆུང་གང་བྱེད་ཀྱི། །ཤིང་ཚད་ཐོག་མར་བླངས་ནས་ནི། །བཞེངས་སྐུ་འགྱིངས་ནི་མེད་པ་ལ། །ཆ་ནི་བཅུ་གཉིས་མཉམ་པར་བགོ །འགྱིངས་ཅན་ཞལ་ [7b4] གང་ཟླུམ་པ་ཡིན། །ཆ་ནི་བཅུ་གཅིག་ཤེས་པར་བྱ། །བཞུགས་སྐུ་བདུན་དུ་བགོ་བ་ཡིན། །དེ་ཡི་ཆ་གཅིག་དག་ལ་ནི། །ཆ་ཆེན་གདོང་དང་ཐལ་མོ་དང་། །མཐོ་དང་ཞལ་ཚད་བཅས་པ་རྣམས། །མིང་གི་རྣམ་གྲངས་ཤེས་པར་བྱ། །ཆ་ཕྲན་རེ་རེ་ [7b5] བཅུ་གཉིས་སུ། །ཤིན་ཏུ་མཉམ་པར་བགོས་པ་ནི། །སོར་དང་ཆ་ཕྲན་དག་ཏུ་བརྗོད། །དེ་ལྟའི་ཚད་ཀྱི་གཞལ་བྱའི་ཡུལ། །ལྷ་སྐུའི་ཆ་ཚད་གསུམ་ཡོད་དེ། །ཐལ་མོ་བཅུ་པ་ཐལ་མོ་དགུ །ཐལ་མོ་བརྒྱད་དང་གསུམ་ཡིན་ནོ། །
	༈དང་པོ་ [7b6] ཐལ་མོ་བཅུ་པ་ནི། །སྲིད་ཞེང་ཞལ་བཅུ་སོར་མོ་ནི། །བརྒྱ་དང་ཉེར་ལྔ་རིག་པར་བྱ། །དབུ་སྐྲའི་རྩེ་ནས་གསང་གནས་བར། །ཞལ་ཚད་ལྔ་དང་གསང་གནས་ནས། །ཞབས་མཐིལ་བར་དུ་ཞལ་ཚད་ལྔ། །ཞལ་ཚད་རེ་ལ་ཕྱེད་བཅུ་གསུམ། །བསྡོམ་ [8a1] པས་བརྒྱ་དང་ཉེར་ལྔ་ནི། །ལོངས་སྐུའི་སྐུ་ཚད་སོར་དུ་བཤད། །
	༈གཉིས་པ་ཐལ་མོ་དགུ་པ་ནི། །སྲིད་ཞེང་ཞལ་དགུ་སོར་མོ་ནི། །བརྒྱ་དང་བརྒྱད་དུ་རིག་པར་བྱ། །ཞལ་རས་ཐུགས་ཀ་ལྟེ་བ་དང་། །གསང་བའི་ [8a2] གནས་བར་ཆ་ཆེན་རེ། །སོར་མོ་མ་འདྲེས་ཤེས་པར་བྱ། །ཐོད་དཔངས་སོར་གསུམ་མགྲིན་པ་ཡང་། །དེ་དག་ཚད་དང་མཐུན་པ་ཡི། །གསང་བའི་གནས་ནས་སྤྱི་བོའི་བར། །ཞལ་ནི་ཕྱེད་དང་ལྔ་རུ་འགྱུར། །བརླ་དང་བྱིན་པ་ [8a3] ཞལ་དོ་རེ། །བོལ་གྱི་དཔངས་དང་པུས་མོའི་དཔངས། །སོ་སོར་ཆ་ཕྲན་གསུམ་དག་གོ །གསང་བའི་གནས་ནས་ཞབས་ཀྱི་མཐར། །ཞལ་ནི་ཕྱེད་བཅས་ལྔ་རུ་འགྱུར། །
	༈གསུམ་པ་གདོང་པ་བརྒྱད་པ་ནི། །ཤིན་ཏུ་ཁྲོས་པའི་སྐུ་ཚད་ [8a4] ཡིན། །སྲིད་ཞེང་ཐལ་མོ་བརྒྱད་དུ་བཤད། །ཞལ་དང་ཐུགས་ཀ་ལྟེ་བ་དང་། །གསང་བའི་གནས་རྣམས་ཆ་ཆེན་རེ། །བརླ་དང་བྱིན་པ་སོ་སོར་ནི། །སོར་མོ་བཅོ་བརྒྱད་དག་ཏུ་བྱ། །ཁྲོ་བོའི་མགྲིན་ཚད་དོར་བ་ཡིན། ། [8a5] བོལ་དང་པུས་མོ་ཐོད་པའི་དཔངས། །སོ་སོར་ཆ་ཕྲན་བཞི་བཞི་ཡིན། །སྲིད་ཀྱི་ཚད་དུ་རྟོགས་པར་བྱ། །བྲང་ཞེང་ཕྱེད་ལ་སོར་མོ་བཅུ། །དཔུང་ལྷུ་སོར་མོ་བཅུ་བཞི་དང་། །ཕྱག་དང་ཕྱག་མགོ་ཞལ་རེའོ། །དེ་ཡི་ཆ་ [8a6] ཤས་སྐུ་ཡོན་སྦྱར། །ཞེང་གི་ཚད་ནི་ལེགས་པར་ཤེས། །སྐུ་ཡི་ཕྲ་སྦོམ་ཡན་ལག་རྣམས། །རགས་དང་གྲིམ་དང་རོལ་བ་དང་། །མཁས་པ་རྣམས་དང་རྗེས་སུ་བསྟུན། །ཀོས་ཀོ་མགྲིན་པ་བྱིན་པ་སྟེ། །གསུམ་པོ་རིང་ན་སྐྱོན་ཆེན་ [8b1] ཡིན་སྙན་དང་ཤངས་དང་ཕྱག་སོར་རྣམས། །གསུམ་པོ་ཐུང་ན་སྐྱོན་ཆེན་ཡིན། །བྱ་གག་སྒོ་ང་ཏིལ་དང་ནི། །གྲུ་བཞི་པ་དང་ཟླུམ་པོ་ནི། །ཞལ་གྱི་དབྱིབས་ནི་གཞི་རུ་འདོད། །སྐྱེས་ཆེན་ལྷ་དང་ལྷ་མོ་ནི། །བྱ་གག་སྒོ་ང་ཏིལ་གྱི་དབྱིབས། །མཛེས་ [8b2] ཤིང་ལྟ་ན་སྡུག་པའོ། །ཡི་དྭགས་འབྱུང་པོ་ཤ་ཟ་དང་། །ཁྲོ་བོ་མི་སྡུག་རྣམ་པ་ཅན། །གྲུ་བཞི་པ་དང་ཟླུམ་པོར་གསུངས། །
	༈བཞི་པ་མཐལ་མོ་གསུམ་པ་ནི། །གུར་མགོན་ལྟ་བུ་དབུ་ཆེ་ཞིང་། །མཇིང་པ་ནུབ་པས་ཞལ་གསུམ་གྱི། །དཔང་ [8b3] ལས་མེད་པས་འདི་འདྲ་ནི། །ལྷག་པར་ཡང་ནི་ཁྲོས་པའོ། །
	༈ལྷ་རྣམས་བཞུགས་སྟངས་མི་འདྲ་བ་སྣ་ཚོགས་ཡོད་དེ། རྡོ་རྗེའི་སྐྱིལ་ཀྲུང་། །པདྨའི་སྐྱིལ་ཀྲུང་། སྐྱིལ་ཀྲུང་ཕྱེད་པ། སེམས་དཔའི་སྐྱིལ་ཀྲུང་། དཔའ་བོའི་འདུག་སྟངས། དཔའ་མོའི་ [8b4] འདུག་སྟངས། བཟང་པོའི་བཞུགས་སྟངས། འདི་ལ་འགའ་ཞིག་གི་བསྟེག་འདུག་དང་། ཁྱེལ་བཞུགས་དང་། བྱམས་འདུག །ཧོར་སྐྱགས་རྣམས། མིང་གི་རྣམ་གྲངས་མང་དུ་མཆིས། ཙོག་པུའི་འདུག་སྤངས། གཡས་རོལ་གྱི་འདུག་སྟངས། གཡོན་ [8b5] རོལ་གྱི་འདུག་སྟངས། རྒྱལ་པོའི་རོལ་པའི་མདུག་(read: འདུག་) སྟངས། གཡས་བརྐྱང་གི་འདུག་སྟངས། གཡོན་བརྐྱང་གི་འདུག་སྟངས་སོགས་མང་དུ་གཡའ་སེལ་ལས་བཤད་དོ། །

	༈མཆོད་རྟེན་གྱི་བཟོ་ནི། མཆོད་རྟེན་ཆེ་ཆུང་ཅི་འདོད་པ། །ཚང་ཐིག་གཉིས་ [8b6] པོ་སྤྱི་ལྟར་གདབ། །ཏོག་ནས་ས་བཏེག་བར་དག་གི །བཅུ་དྲུག་ཆ་བགོས་ཆ་ཆེན་ཏེ། །དེ་ཡི་བཞི་ཆ་ཆ་ཆུང་ཡིན། །རྒྱར་ནི་ཆ་ཆེན་ཕྱེད་དང་དྲུག། གདབ་པོ་ཡས་རིམ་འདི་ལྟར་གཞལ། །ས་སྟེག་དཔང་(read: དཔངས་) སུ་ཆ་ཆུང་གསུམ། །རྒྱར་ནི་གཡས་གཡོན་ [9a1] ཉེར་གཅིག་རེ། །ཐེམ་སྐས་གསུམ་དཔངས་ཆ་ཆུང་རེ། །གཡས་གཡོན་རྒྱ་ལ་མས་རིམ་བཞིན། །བཅུ་དགུ་བཅུ་བདུན་བཅོ་ལྔའོ། །གདོང་ཆེན་དཔངས་སུ་ཆ་ཆུང་དྲུག །གཡས་གཡོན་ཆ་ཆུང་བཅུ་གསུམ་རེ། །བཟུང་སྣེའི་ [9a2] དཔངས་སུ་ཆ་ཆུང་གཅིག །བ་གམ་དཔངས་སུ་ཕྱེད་གསུམ་མོ། །རྒྱར་ནི་མས་རིམ་གཡས་གཡོན་དུ། །བཅོ་བརྒྱད་བཅུ་དྲུག་བཅུ་བཞིའོ། །དེ་ཡིས་སེང་ཁྲི་ལེགས་པར་འགྲུབ། །དགེ་བཅུའི་དཔངས་སུ་ཆ་ཆུང་གཅིག །གཡས་གཡོན་ཕྱེད་ [9a3] དང་བཅུ་བཞིའོ། །བྱང་ཆུབ་མཆོད་རྟེན་བང་རིམ་བཞི། །དཔངས་སུ་ཆ་ཆུང་གཉིས་གཉིས་མཉམ། །རྒྱར་ནི་གཡས་གཡོན་མས་རིམ་བཞིན། །བཅུ་གཉིས་བཅུ་གཅིག་བཅུ་དང་དགུ །བུམ་གདན་དཔངས་སུ་ཆ་ཆུང་གཅིག། གཡས་གཡོན་ [9a4] རྒྱར་ནི་ཕྱེད་དང་དགུ །བུམ་དཔངས་ཆ་ཆུང་བཅུ་གཉིས་དང་། །ཆ་ཆུང་གཅིག་གི་སུམ་ཆར་བཅས། །ཆ་ཆུང་དགུ་པའི་ཐད་ཀྱི་ཕྱིར། །གཡས་གཡོན་ཆ་ཆུང་བཅུ་ཕྲག་རེ། །དེ་ལྷག་ཆ་ཆུང་གསུམ་དང་ནི། །གཅིག་གི་སུམ་ཆར་བཅས་པ་དཔངས། ། [9a5] བགས་ཀྱིས་ཟླུམ་པའི་བུམ་སྟོད་དང་། །བྲེ་སྟན་དཔངས་སུ་ཆ་ཆུང་གཅིག །བྲེ་དཔངས་ཆ་ཆུང་གཅིག་དང་ནི། །བྲེ་རྒྱར་གཡས་གཡོན་ཆ་ཕྲན་གཉིས། །བང་རིམ་དང་པོའི་རྒྱ་ཚད་དང་། །བང་རིམ་དེ་ནས་བྲེ་རྩེ་མན། །ཆ་ཆེན་དྲུག་དྲུག་མཉམ་ [9a6] པ་དེ། །རྒྱུ་ཡི་མཆོད་རྟེན་ཆུ་ཞེང་གབ། །ཆོས་འཁོར་བཅུ་གསུམ་འཛུག་ལུགས་ནི། །དེ་སྟེང་གདུགས་འདེག་ཆ་ཆུང་གཅིག། སྟེང་རྒྱར་ཆ་ཆུང་གཉིས་གཉིས་སོ། །དེ་སྟེང་ཆ་ཆུང་བཅུ་བདུན་ནི། །ཆ་མཉམ་བཅུ་བཞིར་བགོས་པ་ཡི། ། [9b1] བཅུ་གསུམ་ཆོས་ཀྱི་འཁོར་ལོ་དང་། །ལྷག་མ་ཐུགས་རྗེ་མདོ་གཟུང་དཔངས། །འཁོར་ལོ་བཅུ་གསུམ་པ་དང་མཉམ། །གྱེན་དུ་ཅུང་ཟད་གཡེལ་བར་བྱ། །ཆོས་འཁོར་བཅུ་གསུམ་པ་ཡེ་རྒྱར། །ཆ་ཆུང་གཅིག་གི་སུམ་ཆ་སྟེ། །ཕྱིན་པའི་མཐའ་ནས་ཐིག་སྐུད་ [9b2] བརྐྱངས། །འཁོར་ལོ་དང་པོའི་གཡས་གཡོན་རྒྱར། །ཆ་ཕྲན་གསུམ་གསུམ་ཕྱིན་མཐར་གདབ། །དེ་ཡི་ནང་དུ་ཆ་ཕྲན་ཕྱེད། །ཕྱིན་མཐར་ཐིག་ནི་མཉམ་པར་གདབ། །རིམ་བཞིན་ཇེ་ཕྲ་གཞོལ་ཞིང་མཛེས། །བཅུ་གསུམ་ཆ་མཉམ་རེ་རེ་ཡོངས། ། [9b3] སུམ་གཉིས་སུམ་གཉིས་འཁོར་ལོ་སྟེ། །སུམ་ཆ་བར་སྟོང་བྱེད་པའོ། །དེ་སྟེང་གདུགས་དང་ཆར་ཁེབས་དཔངས། །སོ་སོར་ཆ་ཆུང་ཕྱེད་ཕྱེད་དོ། །གདུག་རྒྱ་འཁོར་ལོ་བདུན་པ་མཉམ། །ཆར་ཁེབས་འཁོར་ལོ་དྲུག་པ་མཉམ། །ཟླ་བའི་དཔངས་ལ་ [9b4] ཆ་ཆུང་གཅིག །རྩེ་གཉིས་རྒྱ་ཚད་གདུགས་དང་མཉམ། །ཉི་མའི་དཔངས་ལ་ཆ་ཆུང་གཉིས། །ཆ་ཆུང་གཅིག་གི་ཟླུམ་པོར་བསྐོར། །ཏོག་གི་རྒྱ་དཔངས་ཆ་ཆུང་གཅིག །དེ་ལྟར་བྱང་ཆུབ་མཆོད་རྟེན་གྲུབ། །ཞེས་(read: ཅེས་) གསུངས་སོ། །

	༈སྟག་ཚང་ལོཙྪ་བས། [9b5] རྒྱལ་བ་མཆོད་པ་དང་། གདུག་པ་འདུལ་བ་ལ་ལུས་ཀྱི་རྣམ་འགྱུར་གར་གྱི་རྣམ་གཞག་ལ། མིག་གི་ལྟ་སྟངས། ལག་པའི་ཕྱག་རྒྱ། རྐང་པའི་སྟངས་སྟབས་སོགས་རང་རང་གི་གཞུང་ལས་འབྱུང་བ་བཞིན་བྱ་གསུངས། །
	གོང་དཀར་བས་ཀྱང་དེ་ལྟར་ [9b6] བཤད་པས། ལུས་བཟོ་ཕལ་པ་གར་འཆམས་ནི་ད་ལྟ་ཡུལ་ལྗོངས་སོ་སོར་དར་སྲོལ་ཆེ་ཡང་ཕལ་ཆེར་ནི། རྩེད་མོའི་རྣམ་པས་གཞན་འཇིག་རྟེན་པ་རྨོངས་པ་ངོ་མཚར་སྐྱེ་བའི་རྣམ་གཞག་ལས་མ་འདས་མོད། གསང་སྔགས་རྙིང་མའི་གཞུང་ [10a1] ལས་གར་དགུའི་ཉམས་དང་ལྡན་པའི་ཕུར་པ་རྩ་འཆམས་དང་འབྲུབ་འཆམས་ཟེར་ཞིང་། 
	ལྕང་སྐྱ་རིན་པོ་ཆེ་ནས་ཀྱང་རྒྱལ་བའི་བསྟན་བསྲུང་མཐུ་རྩལ་ཅན་རྣམས་ཀྱི་སྒོ་ནས། གཏོར་ཟོར་འཕངས་ཏེ་གདུགས་པ་ཅན་ཚར་ [10a2] གཅོད་པ་ལ། །སྔགས་འཆང་རྣལ་འབྱོར་པ་ལྷའི་ང་རྒྱལ་བརྟན་པ་ཁྱད་ཆེ་གསུངས་སོ། །
	ཨ་བྷྱ་ཀ་རས་རྡོ་རྗེ་ཕྲེང་བ་ལས་བཤད་པའི་ས་གར་དང་། དུས་འཁོར་དང་ཡོ་ག་སོགས་ལས་བཤད་པའི་མཆོད་གར་ནི། བུ་སྟོན་དང་། གོང་དཀར་རྡོ་རྗེ་ [10a3] གདན་པ་སོགས་ཀྱི་(read: ཀྱིས་)རྒྱས་པར་བྱས་ཤིང་། །
	༈འཇམ་མགོན་བླ་མས་ཀྱང་། །སྦྱོང་ཚུལ་མཛད་པ་དེའི་མིང་གི་གྲངས་སྟངས་སྟབས་ལྔ་བཅུ་ང་བརྒྱད་ནི། གཡས་བརྐྱང་དང་གཅིག། གཡོན་བརྐྱང་དང་གཉིས། ས་ག་དང་གསུམ། ཟླུམ་པོ་དང་ [10a4] བཞི། མཉམ་པའི་སྟངས་སྟབས་དང་ལྔ། །རུས་སྦལ་གྱི་སྟངས་སྟབས་དང་དྲུག །རྡོ་རྗེ་ཕུལ་བྱུང་དང་བདུན། །རྡོ་རྗེ་སྒེག་པ་དང་བརྒྱད། རྐང་གཅིག་གི་ཕུར་སྟངས་དང་དགུ །བུང་བའི་ཕུར་སྟངས་དང་བཅུ། སེང་གེའི་སྟངས་སྟབས་དང་ [10a5] བཅུ་གཅིག །སེང་གེའི་གླལ་བ་དང་བཅུ་གཉིས། རྡོ་རྗེ་ལྕགས་སྒྲོག་དང་བཅུ་གསུམ། རྡོ་རྗེ་དཀོར་འཛིན་དང་བཅུ་བཞི། རྡོ་རྗེ་འཕེན་པ་དང་བཅོ་ལྔ། རྡོ་རྗེའི་གར་སྟབས་དང་བཅུ་དྲུག །རྡོ་རྗེ་འཇིགས་བྱེད་དང་བཅུ་བདུན། རྡོ་རྗེ་རོ་ལངས་ [10a6] དང་བཅོ་བརྒྱད། རྡོ་རྗེ་ཐོ་བ་དང་བཅུ་དགུ །གདོང་བཞི་བྱིན་གྱིས་བརླབས་པ་དང་ཉི་ཤུ། རྡོ་རྗེ་འཁྱིལ་པ་དང་ཉེར་གཅིག །བུད་མེད་ལྟར་སྒྱུ་འཕྲུལ་བྱེད་པ་དང་ཉེར་གཉིས། རྡོ་རྗེ་ལྕགས་སྒྲོག་དང་ཉེར་གསུམ། སྟོབས་པོ་ཆེ་ཕུལ་བྱུང་ [10b1] ཉེར་བཞི། རྡོ་རྗེ་མཆེ་བ་དང་ཉེར་ལྔ། རྡོ་རྗེ་བཞད་པ་དང་ཉེར་དྲུག །རྡོ་རྗེ་སྒྲོག་པ་དང་ཉེར་བདུན། རལ་གྲིའི་ཚུལ་དང་ཉེར་བརྒྱད། རྡོ་རྗེའི་ཚུལ་དང་ཉེར་དགུ །འཁོར་ལོའི་ཚུལ་དང་སུམ་ཅུ། གཏུན་ཤིང་གི་ཚུལ་དང་སོ་གཅིག །བ་དན་གྱི་ཚུལ་ [10b2] སོ་གཉིས། ཞགས་པའི་ཚུལ་དང་སོ་གསུམ། པད་མའི་ཚུལ་དང་སོ་བཞི། གཏུམ་པོའི་ཆུལ་(read: ཚུལ་)དང་སོ་ལྔ། མི་འཇིགས་པའི་ཚུལ་དང་སོ་དྲུག །ལྕགས་ཀྱུའི་ཆུལ་(read: ཚུལ་)དང་སོ་བདུན། མཐོང་གཤོལ་གྱི་ཚུལ་དང་སོ་བརྒྱད། འཕང་མདུང་གི་ཚུལ་དང་ [10b3] སོ་དགུ །འདའ་འགེངས་པའི་ཚུལ་དང་བཞི་བཅུ་ཐམ་པ། མདའ་འདྲེན་པའི་ཚུལ་དང་ཞེ་གཅིག །ཐག་མདུང་འཕེན་པའི་ཚུལ་དང་ཞེ་གཉིས། །མཆོག་སྦྱིན་པའི་ཚུལ་དང་ཞེ་གསུམ། མདུང་ཐུང་འཕེན་ཚུལ་དང་ཞེ་བཞི། ཆུའི་ཚུལ་དང་ཞེ་ [10b4] ལྔ། ཕྱག་འཚལ་བའི་ཚུལ་དང་ཞེ་དྲུག །རྡོ་རྗེའི་འདུག་ཚུལ་དང་ཞེ་བདུན། བསམ་གཏན་པའི་འདུག་ཚུལ་དང་ཞེ་བརྒྱད། རྡོ་རྗེའི་སྐྱིལ་ཀྲུང་དང་ཞེ་དགུ། པདྨའི་འདུག་ཚུལ་དང་ལྔ་བཅུ། རྡོ་རྗེ་སེམས་དཔའི་འདུག་ཚུལ་དང་ང་གཅིག། སྐྱིལ་ཀྲུང་དང་ང་གཉིས། དཔའ་བོའི་འདུག་ [10b5] ཆུལ་(read: ཚུལ་)དང་ང་གསུམ། བཟང་པོའི་འདུག་ཚུལ་དང་ང་བཞི། ཙོག་པུར་འདུག་ཆུལ་(read: ཚུལ་)ང་ལྔ། རོལ་པའི་འདུག་ཚུལ་དང་ང་དྲུག །སྔོན་དུ་ཕྱོགས་པའི་འདུག་ཆུལ་(read: ཚུལ་)དང་ང་བདུན། རྒྱབ་ཀྱི་ཕྱོགས་པའི་འདུག་ཚུལ་ང་བརྒྱད་དོ། །དེས་ལུས་བཟོ་རྫོགས་སོ།།  །། [10b6] 

	༈ངག་བཟོའ་(read: བཟོའི་)གཙོ་བོ་ཡི་གེ་ནི། ཡིག་རིག་(read: རིགས་)དྲུག་ཅུ་རྩ་བཞི་ཡོད་དེ། ཚངས་པའི་ཡི་གེ་ལཉྪ་ན། ཁ་རོཥྚཱའི་ཡི་གེ །པདྨའི་སྙིང་པོའི་ཡི་གེ །ཨངྒའི་ཡི་གེ །བངྒའི་ཡི་གེ །མ་གྷ་དྷའི་ཡི་གེ །བཀྲ་ཤིས་པའི་ཡི་གེ །སོར་མོའི་ཡི་གེ །སཱ་དྷ་ནིའི་ [11a1] ཡི་གེ །ཤཱ་ཀ་ནའི་ཡི་གེ །ཨ་ཏུ་བའི་ཡི་གེ །རྩུབ་མོའི་ཡི་གེ །འགྲོ་ལྡིང་བའི་ཡི་གེ །མོན་ཡུལ་གྱི་ཡི་གེ །ལྷོ་ཕྱོགས་པའི་ཡི་གེ །དྲག་པོའི་ཡི་གེ །གྲངས་ཀྱི་ཡི་གེ །སྤྱིའུ་ཚུགས་ཀྱི་ཡི་གེ །རྗེས་སུ་མཐུན་པའི་ཡི་ [11a2] གེ །དྷ་རི་ཀའི་ཡི་གེ །ཁྱཱ་སྱའི་ཡི་གེ །རྒྱ་ནག་གི་ཡི་གེའམ། ཧུ་ནའི་ཡི་གེ །དབུས་ཀྱི་ཡི་གེ །རྒྱལ་གྱི་ཡི་གེ །ལྷའི་ཡི་གེ །ཀླུའི་ཡི་གེ །གནོད་སྦྱིན་གྱི་ཡི་གེ །དྲི་ཟའི་ཡི་གེ །མིའམ་ཅིའི་ཡི་གེ །ལྟོ་འཕྱེ་ཆེན་པོའི་ཡི་གེ །ལྷ་མ་ [11a3] ཡིན་གྱི་ཡི་གེ །ནམ་མཁའི་ལྡིང་གི་ཡི་གེ །རི་དྭགས་འཁོར་ལོའི་ཡི་གེ །བྱ་རོག་སྐད་ཀྱི་ཡི་གེ །སའི་ལྷའི་ཡི་གེ །བར་སྣང་གི་ལྷའི་ཡི་གེ །བྱང་སྒྲ་མི་སྙན་གྱི་ཡི་གེ །ནུབ་བ་ལང་སྤྱོད་ཀྱི་ཡི་གེ །ཤར་ལུས་འཕགས་པོའི་ཡི་གེ །འདེགས་པའི་ [11a4] ཡི་གེ །བཞག་པའི་ཡི་གེ །རབ་ཏུ་བཞག་པའི་ཡི་གེ །རྒྱ་མཚོ་མཐའི་ཡི་གེ །རྡོ་རྗེའི་ཡི་གེ །འཕྲིན་ཀྱི་(read: གྱི་)ཡི་གེ །རབ་ཏུ་འཕྲིན་གྱི་ཡི་གེ །རྣམ་པར་གཞག་པའི་ཡི་གེ །ཆུང་ངུ་མ་ཡིན་པའི་ཡི་གེ །བསྟན་བཅོས་བསྐོར་བའི་ཡི་གེ །རྩིས་ [11a5] བསྐོར་བའི་ཡི་གེ །འདེགས་བསྐོར་བའི་ཡི་གེ །རྐང་པས་བྲིས་པའི་ཡི་གེ །ཚིག་ཕྱི་མ་གཉིས་གྲུབ་པའི་ཡི་གེ །ཇི་སྲིད་ཚིག་ཕྱི་མ་བཅུ་གྲུབ་པའི་ཡི་གེ །བར་མ་སྒྲུབ་པའི་ཡི་གེ །སྒྲ་ཐམས་ཅད་ཀུན་བསྡུས་པའི་ཡི་གེ །རིག་དང་རྗེས་སུ་མཐུན་ [11a6] པའི་ཡི་གེ །རྣམ་པར་བསྲེས་པའི་ཡི་གེ །དྲང་སྲོང་དཀའ་ཐུབ་ཀྱིས་གདུང་བའི་ཡི་གེ །གསལ་བའི་ཡི་གེ །ས་རབ་ཏུ་བལྟབ་པའི་ཡི་གེ །སྨན་ཐམས་ཅད་ཀྱི་རྒྱུ་མཐུན་པའི་ཡི་གེ །སྙིང་པོ་ཐམས་ཅད་བསྡུས་པའི་ཡི་གེ་ཏེ་(read: སྟེ་)ཡིག་རིགས་དྲུག་ཅུ་རེ་ [11b1] བཞི་མདོ་སྡེ་རྒྱ་ཆེ་རོལ་པ་ལས་གསུངས་སོ། །

	༈ལོ་ཙ་བ་ཐུ་མིས་ཁ་ཆེའི་ཡི་གེར་དཔེ་བྱས་ཏེ་བོད་ཡིག་དང་། འགྲོ་མགོན་ཆོས་རྒྱལ་འཕགས་པའི་ཧོར་ཡིག་མི་འདྲ་བ་གསུམ། ཁོང་སེང་མ་དང་བཞི། བལ་པོའམ་ནཻ་པ་ལའི་ཡི་གེ །ཆག་ལོའི་ཡི་གེ གཽ་ཌུའི་ [11b2] ཡི་གེ །རྒྱ་མཚོ་མཐའི་ཡི་གེ །སིནྡྷུའི་ཡི་གེ །བྲུ་ཤའི་ཡི་གེ །ཁ་ཆེའི་ཡི་གེ་ཀུན་མཁྱེན་ཆོས་སྐུ་འོད་ཟེར་གྱིས་མཛད་པའི་མོང་གོལ་གྱི་ཡི་གེ་སྟེ་སོག་ཡིག། རྩིས་པ་རྣམས་ཀྱི་ཨངྐིའི་ཡི་གེ །ཨྱོན་(ཨོ་རྒྱན་)ཟང་གླིང་གི་ཡི་གེ །སྲིན་པོའི་ཡི་གེ །ཨྱོན་(ཨོ་རྒྱན་)མུ་སྟེགས་ལོག་ [11b3] པའི་ཡི་གེ །གཏེར་ཡིག་དཀྱུས་མ་མི་འདྲ་བ། རྒྱན་ཅན་གསུམ། མཁའ་འགྲོའི་བརྡའ་ཡིག་ནི། གཏེར་སྟོན་རེས་མི་འདྲ་བ་རེ་བཅོས་པས། མཐའ་དག་ཤེས་པར་སུས་ནུས་ཕལ་ཆེར་གྲགས་ཆེ་བ། ཟེག་ཆེན་ཟེག་ཆུང་སོགས་དང་བཅས་རང་རང་གི་བློའི་ [11b4] བྱེ་བྲག་གི་བརྗོད་ལས་འདས་སོ། །
	༈གཞན་ཡང་ལཉྪ་ལྟ་བུ་ལ་ཡང་རྣམ་འགྱུར་མི་འདྲ་བ་གསུམ་ཡོད་དེ། ལཉྪ་ན་དེ་དང་ཆ་མཐུན་པ་དྷ་རི། ལཉྪ་མགོ་གྱེན་དུ་གཟེང་པ་ན་ག་རའི་ཡི་གེ །ལཉྪ་ཐུར་དུ་བཀུག་པ་ཝརྟུའི་ཡི་གེ །འདྲ་མིན་ཤས་ [11b5] ཆེ་བ་ཀསྨི་རའི་ཡི་གེ་རྣམས་སོ། །དེ་བཞིན་དུ་བོད་ཡིག་ལ་དབུ་ཆེན་ནམ་གཟབ་མ། དབུ་མེད་དམ་གཤར་མ། གཤར་མ་དེ་ལ། འབྲུ་ཚ་དང་། ཚེག་བསྒྲིག་དང་། ཟླུམ་རིས་གསུམ་མོ། །

	༈ཡི་གེའི་ངོ་བོ་ནི། མིང་ཚིག་ཡི་གེ་གསུམ་རྩོམ་གཞིར་ [11b6] གྱུར་པའི་སྐད་ཀྱི་གདངས་དེ་ཡི་གེའི་ངོ་བོ་ཡིན། དེ་ཇི་ལྟར་སྐྱེད་ལུགས་ནི་དཔང་ལོ་ཆེན་པོས། །
	ཡི་གེའི་ངོ་བོ་འདི་བཞིན་ཏེ། །བརྗོད་འདོད་དབང་གིས་རླུང་གཡོས་ཤིང་། །
	དེ་ཡི་གནས་དང་བྱེད་པ་དང་། །རྩོལ་བ་བསྐྱེད་དེ་དབུགས་དབྱུང་བ། [12a1] །
	ལྷན་གཅིག་(read: ཅིག་)ཡི་གེའི་གདངས་རྣམས་བསྐྱེད། །
ཞེས་གསུངས་པ་ལྟར་རོ། །
	དེའི་གནས་དང་ཞེས་པས་ངག་གི་གནས་བརྒྱད་བཤད་པས། 
	ཁོག་པ་མགྲིན་པ་རྐན་དང་ལྕེ། །སྣ་དང་སྤྱི་བོ་སོ་དང་མཆུ། །
	དེ་དག་ངག་གི་གནས་ [12a2] བརྒྱད་ཡིན། །
ཞེས་གསུངས་སོ། །
	༈རྗེ་བཙུན་གྲགས་རྒྱན་གྱིས། ཡི་གེ་འབྱུང་བའི་གནས་ནི། 
	ཁོག་པ་མགྲིན་པ་ལྕེ་དང་རྐན། །སྣ་དང་སྤྱི་བོ་སོ་དང་མཆུ། །
	ཁོག་པ་མགྲིན་པ་ཐུན་མོངས་གནས། །ལྷག་མ་སོ་སོར་ངེས་པ་སྟེ། །
	ཀ་ཁ་ག་ངའི་ཡི་གེ་བཞི། ། [12a3] རྐན་ཕུག་ལྕེ་རྩེའི་ཆ་ལས་བྱུང་། །
	ཡ་ཞ་ཅ་ཆ་ཇ་ཉ་ཤ །མདུན་(read: བདུན་)པོ་ལྕེ་དཀྱིལ་རྐན་དབུས་བྱུང་། །
	ཏ་ཐ་ད་ན་ར་ལ་དྲུག །ལྕེ་རྩེ་རྐན་མཐའི་རྙིལ་ལས་བྱུང་། །
	ཙ་ཚ་ཛ་ཟ་ས་ལྔ་པོ། །ལྕེ་རྩེ་སོ་ལས་བྱུང་བའོ། །
	པ་ཕ་བ་མ་ཝ་དང་ལྔ། །མཆུ་ལས་རབ་ཏུ་བྱུང་བའོ། ། [12a4] 
	ང་ཉ་ན་མའི་ཡི་གེ་བཞི། །རང་རང་གནས་དང་སྣ་ལས་བྱུང་། །
	ཨི་ནི་རྐན་ཕུག་ལྕེ་རྩེའི་ཟུར། །ཨོ་ནི་མཆུ་སྟོད་སོ་ལས་བྱུང་། །
	ཨུ་ནི་མཆུ་སྟོད་ཨེ་རྐན་ཕུག །དྲག་པ་སྤྱི་བོའི་ཆ་ཅུང་ཟད། །
	ཡོད་ཅེས་སྔོན་གྱི་མཁས་རྣམས་སྨྲ། །འདྲེན་པའི་རྐྱེན་དུ་ཨ་ཨ། ། [12a5] 
	བསྒྱུར་བའི་རྐྱེན་ནི་ཨོ་ཨོ། །བཀུག་པའི་རྐྱེན་དུ་ཨི་ཨི། །
	ལྡང་བའི་རྐྱེན་དུ་ཨེ་ཨེ། །གླུ་དབྱངས་ལ་མཁོའི་དབྱངས་བཞིའོ། །
ཡི་གེ་གང་ཞེ་ན། 
	རྒྱ་གར་འཕགས་ཡུལ་ཉིད་ཀྱི་ནི། །ཡི་གེ་དབྱངས་དང་གསལ་བྱེད་གཉིས། །
	དབྱངས་ཡིག་ཨ་སོགས་བཅུ་ [12a6] བཞི་དང་། །གསལ་བྱེད་ཀ་སོགས་སོ་བདུན་ལས། །
	མ་ཡིག་ཡན་ཆད་སྡེ་པ་ལྔ། །ཡ་ར་ལ་ཝ་མཐའ་གནས་བཞི། །
	ཤ་ཥ་ས་ཧ་དྲོ་བ་བཞི། པཱུ་ཏ་དང་ཌ་མ་རུ། །
	ནུ་མ་ཟུང་དང་ཐིག་ལེ་ཅན། །ཀོ་ཤ་ཅན་རྣམས་ཡི་གེ་ཡི། །
	བོད་ལ་མཁོ་བ་ཉེར་བདུན་ [12b1] ནི། །དབྱངས་ཡིག་ཨི་ཨུ་ཨེ་ཨོ་ཨ། །
	གསལ་བྱེད་ཀ་སོགས་ཉེར་གསུམ་བྱུང་། །འཇམ་དབྱངས་ཐུ་མི་སམྦྷོ་ཊས། །
	ཅ་ཆ་ཇ་དང་ཞ་ཟ་འ། །བློས་བཟོ་མཛད་པའི་ཡི་གེ་དྲུག །
	བསྣན་པས་ཀ་སྨད་ཉེར་དགུར་གྱུར། བོད་སྐད་བརྗོད་བྱ་ཐམས་ཅད་ཀྱི། །
	རྩ་བ་དབྱངས་ [12b2] དང་གསལ་བྱེད་གཉིས། །དབྱངས་ཡིག་ཨི་ཨུ་ཨེ་ཨོ་བཞི། །
	ཨ་བསྣན་གསལ་བྱེད་སུམ་ཅུ་ཡིན། །སྔོན་རྗེས་གང་ལའང་མི་འཇུག་པའི། །
	མིང་གཞིའི་ཡི་གེ་ཉི་ཤུ་ནི། །ཀ་ཁ་ཅ་ཆ་ཇ་ཉ་དྲུག །
	ཏ་ཐ་པ་ཕ་ཙ་ཚ་དྲུག །ཛ་ཝ་ཞ་ཟ་ཡ་ཤ་དྲུག །
	ཧ་ཨ་གཉིས་དང་ [12b3] ཉི་ཤུའོ། །ག་ང་ད་ན་བ་མ་འ། །
	ར་ལ་ས་རྣམས་རྗེས་འཇུག་བཅུ། །དེ་ཡི་ནང་ནས་ག་ད་བ། །
	མ་འ་ལྔ་ནི་སྔོན་འཇུག་ལྔ། །ཡང་འཇུག་ད་ས་གཉིས་སུ་ངེས། །
	ར་ལ་ས་གསུམ་མགོ་ཅན་ཏེ། །འདོགས་ནི་ཡ་ར་ལ་ཝ་བཞི། །
	གསལ་བྱེད་ཡི་གེ་སུམ་ཅུ་ལ། །དབྱངས་ [12b4] ཡིག་ཨི་ཨུ་ཨེ་ཨུ་བཞི། །
	ཞུགས་པའི་རྟགས་སུ་ཐུ་མི་ཡི། །ན་རོ་གི་གུ་འགྲེང་བུ་གསུམ། །
	ཀུན་གྱི་སྟེང་ན་ཞྭ་ལྟར་བཞག །ཞབས་ཀྱུ་ཀུན་གྱི་གདན་དུ་མཛེས། །
	ཕོ་མོ་མ་ནིང་ཡི་གེར་ཕྱེ། །ངོ་བོ་ལས་དང་བྱེད་པ་ཆེད། །
	འབྱུང་ཁུངས་འབྲེལ་པ་གནས་བཞི་ [12b5] སྟེ། །འབོད་པ་དང་ནི་རྣམ་དབྱེ་བརྒྱད། །
	ཡང་ན་བདུན་དང་འབྱེད་སྡུད་སྒྲ། །ལྷག་བཅས་ལ་དོན་དགར་བསྣན་དང་། །
	དགག་སྒྲུབ་ལ་སོགས་ཐོན་པར་མཛད། །དེ་རྣམས་སྦྱར་བའི་རྣམ་འགྱུར་ལས། །
	མིང་དང་ཚིག་གི་ཚོགས་རྣམས་འབྱུང་། །དོན་གྱི་ངོ་བོ་བརྗོད་ [12b6] པ་མིང་། །
	ཁྱད་པར་བརྗོད་པ་ཚིགས་(read: ཚིག་)ཡིན་ནོ། །དེ་ལས་ཆོས་ཕུང་བརྒྱད་ཁྲི་སོགས། །
	ལེའུ་བམ་གྲངས་ཐམས་ཅད་བྱུང་། །དེ་ཡང་ཞིབ་ཏུ་བཤད་གྱུར་ན། །
	གོ་ངོ་དོ་ནོ་བོ་མོ་འོ། །རོ་ལོ་སོ་ཏོ་རྫོགས་ཚིག་སྟེ། །
	སླར་སྡུ་ཟླ་སྡུ་ཞེས་ཀྱང་བྱ། །རྗེས་འཇུག་རང་འདྲའི་རྗེས་ [13a1] སུ་སྦྱོར། །
	སུ་རུ་དུ་ཏུ་ན་ར་ལ། །ལ་དོན་རྣམ་པ་བདུན་ཡིན་ཏེ། །
	གཉིས་པ་བཞི་པ་བདུན་པ་དང་། །བདེན་པ་དུས་དང་ལྔ་ལ་འཇུག །
	ས་སུ་ག་བ་ད་དྲག་ཏུ། །ང་ད་ན་མ་ར་ལ་དུ། །
	རྗེས་འཇུག་མེད་དངའ་(read: དང་འ་)ཡི་མཐར། །ར་དང་ཏུ་གཉིས་ [13a2] ཅི་རིག་བྱ། །
	ཀྱི་གྱི་གི་འི་ཡི་ལྔ་པོ། །རྣམ་དབྱེ་དྲུག་པ་འབྲེལ་བའི་སྒྲ། །
	ད་བ་ས་ཀྱི་ག་ང་གི །ན་མ་ར་ལའི་རྗེས་སུ་གྱི། །
	རྗེས་འཇུག་མེད་དང་འ་ཡི་མཐར། །འི་དང་ཡི་གཉིས་ཅི་རིག་སྦྱོར། །
	ཀྱི་སོགས་ས་སྦྱར་བྱེད་པ་སྟེ། །ཐོབ་ཐང་གོང་བཞིན་ཤེས་པར་བྱ། །
	ཀྱང་ [13a3] འང་ཡང་གསུམ་སྡུད་པ་སྟེ། །མཐུན་དང་མི་མཐུན་རྒྱན་གཉིས་སྟོན། །
	ག་བ་ད་ས་ད་དྲག་མཐར། །ཀྱང་ཐོབ་ང་ན་མ་ར་ལའི། །
	མཐའ་རུ་ཡང་ཉིད་སྦྱོར་བ་སྟེ། །རྗེས་འཇུག་མེད་དང་འ་ཡི་མཐར། །
	འང་དང་ཡང་གཉིས་ཅི་རིག་བྱ། །སྟེ་ཏེ་དེ་གསུམ་ལྷག་བཅས་སྒྲ། ། [13a4] 
	ག་ད་བ་མ་འ་རྣམས་དང་། །རྗེས་འཇུག་མེད་མཐར་ས་སྟེ་ཐོབ། །
	ད་མཐར་དེ་དང་ད་དྲག་དང་། །ན་ས་ར་ལ་ཏེ་ཀྱང་ཐོབ། །
	གཾ་ངཾ་དཾ་ནཾ་བཾ་མཾ་འཾ། །རཾ་ལཾ་པཾ་(read: སཾ་)ཏཾ་འབྱེད་སྡུད་སྒྲ། །
	རང་སྒྲ་ད་དྲག་དབང་དུ་སྦྱོར། །ནས་ལས་གཉིས་ནི་འབྱུང་ཁུངས་དང་། །
	དགར་ [13a5] དང་སྡུད་བའི་(read: པའི་)སྒྲ་ཡིན་ནོ། །ཀྱེ་ཀྭ་གཉིས་ནི་འབོད་པའི་སྒྲ། །
	ཕལ་ཆེར་མིང་གི་ཐོག་མར་སྦྱོར། །ནི་སྒྲ་དགར་དང་བསྣན་པའོ། །
	གང་སུ་ཅི་ཇི་སྤྱི་ཁྱབ་སྒྲ། །དཔེ་དང་གཞར་ལ་ཇི་སྦྱོར་ཞིང་། །
	དོན་ལ་ཅི་དང་གང་ཟག་ལ། སུ་ཐོབ་གང་ནི་ཀུན་ལ་སྦྱོར། །
	པ་བ་ [13a6] ཅན་ནི་བདག་པོའི་སྒྲ། །ག་ད་ན་མ་ལ་ས་དང་། །
	ད་དྲག་ཅན་མཐར་པ་ཐོབ་ཅིང་། །ང་འ་ར་ལ་བཞི་པོ་དང་། །
	རྗེས་འཇུག་མེད་མཐར་བ་སྦྱོར་རོ། །མ་མི་མིན་མེད་དགག་པའི་སྒྲ། །
	མ་མི་གཉིས་ནི་ཐོག་མར་སྦྱོར། །མིན་མེད་གཉིས་ནི་རྗེས་སུ་སྦྱོར། །
	ཅིང་ [13b1] སོགས་ཚིག་ཕྲད་ཐོབ་ཚུལ་ནི། །ག་ད་བ་དང་ད་དྲག་མཐར། །
	ཅིང་ཅེས་ཅེ་ན་ཅེའོ་ཅིག །ང་འམ་(read: འ་)ར་ལ་ན་མ་དང་། །
	མཐའ་བརྟེན་མེད་པའི་མཐའ་རུ་ནི། །ཞིང་ཞེས་ཞེ་ན་ཞེའོ་ཞིག །
	ས་མཐར་ཤིང་ཤེས་ཤེ་ན་དང་། །ཤེའོ་ཤིག་ཅེས་སྦྱར་བར་བྱ། །
	ས་མཐར་ཞེས་ [13b2] ཐོབ་དམིགས་བསལ་ཡོད། །འོ་འུ་འམ་གསུམ་སྦྱོར་བའི་ཚེ། །
	རྐང་པ་མ་ཚང་བར་ཚེགས་(read: ཚེག་)བྱ། །ཚང་ན་བར་ཚེག་ཐོབ་པ་མིན། །
ཅེས་གསུངས་སོ། །དེས་ངག་བཟོ་རྗོགས་སོ།།   །།

[གསོ་བ་རིག་པ་ལས་བྱུང་བའི་མིང་གི་རྣམ་གྲངས།]
	༈གསོ་བ་རིག་པ་ལས་བྱུང་བའི་མིང་གི་རྣམ་གྲངས་ནི། མགོན་པོ་ཀླུ་སྒྲུབ་ཀྱིས་ [13b3] མཛད་པའི་སྦྱོར་བ་བརྒྱད་པ། །སློབ་དཔོན་དཔའ་བོའི་སྨན་དཔྱད་ཡན་ལག་བརྒྱད་པའི་སྙིང་པོ་བསྡུས་པ། དེའི་འགྲེལ་པ་ཁ་ཆེ་ཟླ་བ་མངོན་དགས་མཛད་པ་གླེགས་བམ་གཉིས་རྣམས་ནི་རྒྱ་གར་གྱི་སྨན་གཞུང་དང་། 
	བོད་ཀྱི་སྨན་གཞུང་ནི། གཡུ་ཐོག་པ་གསར་ [13b4] རྙིང་གཉིས་བྱུང་བའི་རྙིང་པ་ནི། སྟོད་ལུང་སྐྱིད་སྣར་སྐུ་འཁྲུངས་ཤིང་། བདེ་གཤེགས་སྨན་པའི་རྒྱལ་པོའི་སྤྲུལ་པར་གྲགས་པ། བསམ་ཡས་ན་ཆོས་རྒྱལ་གྱི་སྨན་པ་ཡང་མཛད་པ་དེས་སྨན་གྱི་རྒྱུད་བཞི་མཛད་ཅིང་། བསམ་ཡས་དབུ་རྩེར་གཏེར་དུ་སྦས་ནས། [13b5] ཕྱིས་སུ་གྲ་ཐང་པ་གྲ་བ་མངོན་ཤེས་ཅན་གྱི་(read: གྱིས་)གཏེར་ནས་བཏོན་པ་ཡིན་ཡང་ཟེར་རོ། །
	གཡུ་ཐོག་པ་གསར་པ་ནི། སྔར་གྱི་གཡུ་ཐོག་རྙིང་པ་དེའི་སྐུ་རུས་ཀྱི་རིགས་ཡིན་ཡང་། གཙང་མྱང་སྟོད་དུ་འཁྲུངས་པ་དེའི་དུས་སུ་སྨན་གྱི་རྒྱུད་བཞི་ཤིན་ཏུ་དར་བ་བྱུང་ངོ་། ། [13b6] 
	ཕྱིས་སུ་ཟུར་མཁར་བ་དྷརྨ་སྭ་མིའམ་མཉམ་ཉིད་རྡོ་རྗེ་ཁུ་དབོན་དང་། བྱང་བདག་རྣམ་རྒྱལ་གྲགས་བཟང་ཞེས། བྱང་ཟུར་མཁས་པ་རྣམ་གཉིས་ཀྱི། །རྒྱུད་བཞི་དང་ཆ་ལག་བཅོ་བརྒྱད་ཀྱི་འགྲེལ་པ་ཅི་རིག་(read: རིགས་)པ་མཛད་ཅིང་། གཞན་ཡང་མི་དབང་སངས་རྒྱས་ [14a1] རྒྱ་མཚོ། དར་མོ་སྨན་རམ་(read: རམས་)པ་སོགས་ཀྱི་རྒྱུད་བཞི་དར་བར་བྱས་སོ། །
	འགྲོ་བ་ལས་ཉོན་གྱི་དབང་གིས་སྐྱེ་བ་བླངས་པ་རྣམས་ལ། །གཏི་མུག་ལས་རླུང་། ཞེ་སྡང་ལས་མཁྲིས་པ། འདོད་ཆགས་ལས་བད་ཀན་འབྱུང་ཞིང་། དེ་རྒྱས་པར་ [14a2] དབྱེ་ན། ལྟར་སྣང་ཕྲལ་གྱི་ནད་བརྒྱ་དང་གཅིག །ཀུན་བརྟག་(read: བརྟགས་)གདོན་གྱི་ནད་བརྒྱ་དང་གཅིག །ཡོང་(read: ཡོངས་)གྲུབ་ཚེའི་ནད་བརྒྱ་དང་གཅིག །གཞན་དབང་སྔོན་གྱི་ནད་བརྒྱ་དང་གཅིག་སྟེ། ནད་རིགས་བཞི་བརྒྱ་རྩ་བཞིའོ། །
	དང་པོ་ལྟར་སྣང་ནད་ནི་བཅོས་མི་དགོས་སོ། ། [14a3] གཉིས་པ་ཀུན་བརྟགས་ནད་ནི་གདོན་མ་བཅོས་བར་དུ་སྨན་དཔྱད་ཀྱིས་མི་ཕན་ནོ། །གསུམ་པ་ཚེའི་ནད་ནི་སྨན་པས་བཅོས་སུ་ཡོད་པ་ཁོ་ནའོ། །བཞི་པ་གཞན་དབང་ནད་ནི་སྨན་པ་མཁས་པས་ཀྱང་བཅོས་སུ་མེད་ཅིང་འཆི་བར་ངེས་པ་སྟེ། དེ་ཡང་མདོར་བསྡུ་ [14a4] ན་སྲོག་གཅོད་ནད་དགུར་འདུས་སོ། །
	འཕགས་པ་ཐོགས་མེད་ཀྱིས་ས་སྡེར་གསོ་བ་རིག་པ་བཤད་སྐབས་སུ། 
གསོ་བ་རིག་པ་གང་ཞེ་ན། ནད་ཀྱི་ངོ་བོ་མཁས་པ། ནད་ཅི་ལས་གྱུར་པ་ལས་མཁས་པ། ནད་བྱུང་བ་བསལ་བ་ལ་མཁས་པ། ནད་བསལ་ནས་ཕྱིས་[14a5] མི་འབྱུང་བར་བྱ་བ་ལ་མཁས་པའོ། །
ཞེས་པ་ཅམ་(read: ཙམ་)ལས་མ་གསུངས་སོ། །

	༈རྒྱུད་བཞི་ལས་ནི། ཕྱི་མའི་རྒྱུད་ལས། 
ཨེ་མ་ཧོ་དྲང་སྲོང་ཆེན་པོ་ཡིད་ལས་སྐྱེས། །དང་པོ་རྩ་བའི་རྒྱུད་འདི་ས་གཞི་འདྲ། །
འདི་ལས་མ་སྐྱེས་གསོ་དཔྱད་ཡོད་མ་ཡིན། །སྐུ་ཡི་ [14a6] བཤད་རྒྱུད་བར་སྣང་ཉི་ཟླ་འདྲ། །
ཚིག་དོན་མ་ལུས་སྒྲིབ་མེད་གསལ་བར་སྟོན། །མན་ངག་ཡོན་ཏན་རྒྱུད་འདི་ནོར་བུ་འདྲ། །
དགོས་པ་མ་ཚང་བ་ནི་གཅིག་ཀྱང་མེད། །ཕྱི་མ་འཕྲིན་ལས་རྒྱུད་འདི་ཕ་ལམ་འདྲ། །
ནད་ཀྱི་སྟེང་དུ་ཐོགས་པ་ཡོད་མ་ཡིན། །
ཞེས་གསུངས། [14b1] 
	སྨན་གྱི་རྒྱུ་བཞི་ནི། རྩ་བའི་རྒྱུད་ལ་ལེའུ་དྲུག །བཤད་པའི་རྒྱུད་ལ་ལེའུ་སུམ་ཅུ་སོ་གཅིག །མན་ངག་རྒྱུད་ལེའུ་དགུ་ཅུ་གོ་གཉིས། ཕྱི་མའི་རྒྱུད་ལ་ལེའུ་ཉི་ཤུ་རྩ་ལྔ། བསྡོམ་པས་ལེའུ་བརྒྱ་དང་ང་དྲུག་གྱུར་རོ། །
	སྨན་དཔྱད་ཡན་ལག་བརྒྱད་ནི། 
ལུས་ [14b2] དང་བྱིས་པ་མོ་ནད་གདོན། །མཚོན་དུག་རྒས་དང་རོ་ཙ་བ། 
ཞེས་གསུངས[།] 
	རྒྱུད་བཞིའི་ལེའུ་བརྒྱ་ང་དྲུག །སྨན་དཔྱད་ཡན་ལག་བརྒྱད་དུ་འགྲོ་ཚུལ་ནི། 
ལུས་ལ་བདུན་དུ་བྱིས་པ་མོ་ནད་དང་། དུག་གསུམ་དོན་ལྔ་རྨ་ལྔ་བཅུད་ལེན་གཅིག ། [14b3] 
རོ་ཙ་ལ་གཉིས་རྒྱུད་གསུམ་སྤྱི་ཁྱབ་ཡིན། །
ཞེས་གསུངས། 
	༈རྩ་རྒྱུད་ཀྱི་རྡེའུ་འགྲེམ་ལུགས་ནི། གནས་ལུགས་ཀྱི་རྩ་བ་དང་གཅིག །ངོས་འཛིན་གྱི་རྩ་བ་དང་གཉིས། གསོ་བའི་རྩ་བ་གསུམ། སྡོང་པོ་དགུ་ནི། [14b4] གནས་ལུགས་ལ་སྡོང་པོ་གཉིས་ཡོད་པས། རྣམ་པར་མ་གྱུར་པའི་སྡོང་པོ་དང་གཅིག །རྣམ་པར་འགྱུར་བ་ནད་ཀྱི་སྡོང་པ་དང་གཉིས། ངོས་འཛིན་ལ་སྡོང་པོ་གསུམ་ཡོད་པས། བལྟ་བའི་སྡོང་པོ་དང་གསུམ། རེག་པའི་སྡོང་པོ་དང་ [14b5] བཞི། དྲི་བའི་སྡོང་པོ་དང་ལྔའོ། །
	གསོ་བ་ལ་སྡོང་པོ་བཞི་ཡོད་པས་ཟས་ཀྱི་སྡོང་པོ་དང་དྲུག །སྤྱོད་ལམ་གྱི་སྡོང་པོ་དང་བདུན། སྨན་གྱི་སྡོང་པོ་དང་བརྒྱད། དཔྱད་ཀྱི་སྡོང་པོ་དང་དགུའོ། །
	སྡོང་པོ་དགུ་ལཡལ་(read: ལ་ཡལ་)ག་བཞི་བཅུ་ཞེ་བདུན། ཡལ་ག་ཞེ་བདུན་ལ་ [14b6] ལོ་འདབ་ཉིས་བརྒྱ་དང་ཉེར་བཞི། ལོ་འདབ་ཉིས་བརྒྱ་ཉེར་བཞི་ལ་མེ་ཏོག་འབྲས་བུ་ལྔའོ། །
	དེ་ལྟར་ཡིན་ཏེ་དང་པོ་རྩ་བ་གསུམ་དང་སྡོང་པོ་དགུ་ནི། 
གནས་ལུགས་ངོས་འཛིན་གསོ་བའི་རྩ་བ་ལ། །རྣམ་འགྱུར་མ་གྱུར་བལྟ་རེག་དྲི་བ་དང་། །
ཟས་སྤྱོད་སྨན་དཔྱད་ [15a1] སྡོང་པོ་དགུ་རུ་འདྲིལ། །
ཞེས་གསུངས་སོ། །
	ཡལ་ག་ཞེ་བདུན་ནི། ནད་ལ་ཡལ་ག་བཅུ་གཉིས། ངོས་འཛིན་ལ་ཡལ་ག་དྲུག །གསོ་བའི་ཐབས་ལ་ཡལ་ག་ཉེར་དགུ་དང་བསྡོམ་(read: བསྡོམས་)པས་ཞེ་བདུན་ནོ། །
	ལོ་འདབ་ཉིས་བརྒྱ་ཉེར་བཞི་ནི། ནད་ [15a2] ལ་ལོ་འདབ་བརྒྱད་ཅུ་གྱ་བརྒྱད། ངོས་བཟུང་ལ་ལོ་འདབ་སུམ་ཅུ་སོ་བརྒྱད། བཅོས་ཐབས་ལ་ལོ་འདབ་དགུ་བཅུ་གོ་བརྒྱད། བསྡོམས་པས་ལོ་འདབ་ཉིས་བརྒྱ་ཉེར་བཞིའོ། །
	མེ་ཏོག་ནི་ནད་མེད་པ་དང་། ཚེ་རིང་བ་གཉིས། 
	འབྲས་བུ་ནི། ཆོས་ནོར་བདེ་བ་གསུམ་དང་ལྔའོ། །
	༈སྨན་ནི་(read: ནི།)རིན་ཆེན་སྨན་ [15a3] དང་ས་རྡོའི་སྨན། །ཤིང་སྨན་རྩི་སྨན་ཐང་སྨན་སྔོ་སྨན་དང་། །སྲོག་ཆགས་སྨན་དང་དབྱེ་བ་བརྒྱད་དུ་བཤད། །
	༈དང་པོ་རིན་པོའི་ཆེའི་སྨན་ནི། གསེར། དངུལ། ཟངས། ལྕགས། གཡུ། མུ་ཏིག། ཉ་ལྕིབས། དུང་། བྱུ་རུ། མུ་མེན་སོགས་སོ། 
	༈གཉིས་པ་ [15a4] རྡོའི་སྨན་ནི། སྨུག་པོ་སྦལ་རྒྱབ། དཀར་པོ་སྦལ་རྒྱབ། རྡོ་དཀར་པོ་ཆིག་ཐུབ། གངས་ཐིག ཁབ་ལེན། བེ་སྣབ། མཉྫི་ར། ཕག་མགོ། བྱེ་མགོ། གསེར་རྡོ། དངུལ་རྡོ། སྟང་ཟིལ་ནག་པོ། གསེར་ཟིལ། དངུལ་ཟིལ། གྲུ་བཞི། ཅོག་ལ་མ། རྡོ་ཀླད། ལི་ [15a5] ཁྲིའམ་སིནྡྷུ་ར། རྡོ་ཆུ། རྡོ་མཁྲིས། བཤའ་རྡོ། ལྡོང་རོས། བ་བླ། རྡོ་སོལ། མ་ནུ། རྡོ་རྒྱུས། མཐིང་རྒྱུས། ཏི་ཚ་སེར་པོ། མཚལ། ལིག་བུ་མིག བཙན་ཡུག ཅོང་ཞི། རྡོ་ཐལ། ལྕགས་རྡོ། ཟངས་རྡོ། ཐོག་ལྕགས། ཞ་ཉེ། སྤང་མ། མཐིང་། ཆུ་རྡོ། རྒྱ་ [15a6] མཚོ་ལྦུ་བ། ལྷང་ཚེར། ཧ་ཤིག་སོགས་སོ། །
	༈གསུམ་པ་ས་སྨན་ནི། གསེར་གྱི་བྱེ་མ། ཡ་བཀྵ་ར། བུལ་ཏོག མུ་ཟི་སེར་པོ། མུ་ཟི་ནག་པོ། ནག་ཚུར། སེར་ཚུར། བིག་པན། རྡོ་དྲེག བྲག་ཞུན། ས་སྨན་རྡོ་སྨན་དུ་གཏོགས་པ་ཚྭ་རིགས་ནི། རྒྱ་ཚྭ། [15b1] རྒྱམ་ཚྭ། ལྕེ་མྱང་ཚྭ། ཁ་རུ་ཚྭ། ཙ་རུ་ཚྭ། བཟེ་ཚྭ། ར་ཚྭ། ཐལ་ཚྭ། ལྦ་ཚྭ། ཚྭ་ལ་རྣམས་སོ། །
	ཤིང་སྨན། རྩི་སྨན། ཐང་སྨན། སྔོ་སྨན། སྲོག་ཆགས་སྨན་རྣམས་ཧ་ཅང་མང་བས་མ་བྲིས་སོ། །
	༈ཆུའི་རིགས་ནི། ཤིང་ཆུ། བ་ཚྭ་ཅན་གྱི་ཆུ། ཁྲོན་པའི་ཆུ། ཆུ་ [15b2] མིག་གི་ཆུ། ཆར་གྱི་ཆུ། ཆུ་ཀླུང་གི་ཆུ། གངས་ཆུ། གཡའ་ཆུ། གངྒའི་ཆུ། 
	༈སྨན་སྦྱར་ལུགས་ནི། ཆིག་ཐང་། བསྡུས་ཐང་། ཕྱེ་མ། རིལ་བུ། ལྡེ་གུ། སྨན་མར། ཐལ་སྨན། སྨན་ཆང་། རིན་པོ་ཆེ་སྦྱོར་བ། སྔོ་སྦྱོར། སྣུམ་ཆོས་རྣམས་སོ། །
	༈དཔྱད་ནི། བཤལ། [15b3] སྐྱུག སྣ་སྨན། འཇམ་རྩི། ནི་རུ་ཧ། གཏར་ཁ། མེ་བཙའ། བདུག །ལུམ། ཐུར་མ་རྣམས་སོ། །
	༈ཟས་ནི། རོ་ཁ་བ། མངར་བ། སྐྱུར་བ། ཚ་བ། ལན་ཚྭ་བ། སྐ་བ། ལྕི་བ། ཡང་བ་རྣམས་སོ། །
	ནད་ཀྱི་རྒྱུ་ནི། དུག་གསུམ་དང་། རྐྱེན་ནི་དུས་དམན་ལྷག་ [15b4] ལོག་གསུམ། ཟས་དམན་ལྷག་ལོག་གསུམ། སྤྱོད་ལམ་དམན་ལྷག་ལོག་གསུམ། གདོན་གློ་བུར་བ་དང་རྐྱེན་བཞི་ཡིན། 
	༈སྤྱོད་ལམ་ནི་དལ་བ། བྲེལ་བ་དང་། མཉམ་པ་གསུམ་མོ། །དེས་ནི་ནད་གསོ་ཐབས་སྨན་དཔྱད་ཟས་སྤྱོད་བཞི་ཟར་(read: ཟེར་)རོ། ། [15b5] གསོ་བ་རིག་པ་ལས་བྱུང་བའི་མིང་གི་གྲངས་རག་(read: རགས་)རིམ་ཞིག་རྫོགས་སོ།།   །།

[རིག་གནས་ཆུང་བ་ལྔ་པ།]
[རྩིས་དཀར་ནག་ལས་བྱུང་བའི་མིང་གི་གྲངས།]
	༈རིག་གནས་ཆུང་བ་ལྔ་པ། རྩིས་དཀར་ནག་ལས་བྱུང་བའི་མིང་གི་གྲངས་ནི། སྐར་རྩིས་ཤེས་ན་གཟའ་དང་སྐར་མ་དང་། ཚེས་གྲངས་དང་། འཕྲོད་དང་། སྦྱོར་བ་ [15b6] དང་། བྱེད་པ་བཟང་ངན་སོགས་དང་། དུས་ཚིགས་ལ་མི་རྨོངས། ཞེས་གསུངས། 
	༈གྲངས་ནི། 
གཅིག་བཅུ་བརྒྱ་སྟོང་ཁྲི་འབུམ་ས་ཡ་བྱེ། །དུང་ཕྱུར་རྐྱང་རྩིས་ཐེར་འབུམ་ཁྲག་ཁྲིག་དང་། །
རབ་བཀྲམ་གཏམས་དཀྲིགས་མི་འཁྲུག་ཁྱད་འབྱིན་དང་། [16a1] །སྤང་རྟེན་དེད་འདྲེན་མཐའ་སྣང་རྒྱུ་རིགས་དང་། །
འོད་མཛེས་དབང་པོ་ལེགས་འབྱིན་རྟོགས་འགྲོ་དང་། །འབྱིན་རྡུལ་(read: རྔུལ་?)རྒྱ་སྟག་སྟོབས་འཁོར་བརྡའ་ཤེས་དང་། །
རྣམ་འབྱུང་སྟོབས་མིག་བྱམས་དང་སྙིང་རྗེ་དགའ། །བཏང་སྙོམས་ [16a2] བཞི་བསྣན་ཆེན་པོར་བཅས་གཉིས་རེ། །
གྲངས་མེད་བར་དུ་བཅུ་འགྱུར་དྲུག་ཅུའི་བགྲངས། །
ཞེས་གསུངས་པས། དུང་ཕྱུར་ཡན་ལ་ཐེར་འབུམ་ཆེན་པོ་ཞེས་པ་ལྟ་བུ་སྦྱར་བས་དྲུག་ཅུ་ཐམ་པ་ཡོང་བས་བསྐལ་པ་གྲངས་མེད་གཅིག་ཞེས་པ་ཡང་ [16a3] བསྐལ་ཆེན་དེ་ལྟ་བུ་དྲུག་ཅུ་བར་བྱའོ། །
	༈ཡང་ས་རིས་བྲི་ཐབས་ལ། ཉེར་མཁོ་མིང་ནི་རི་བོང་དང་། །ཟླ་བ་གཟུགས་དང་འོད་དཀར་ཅན། །བསེ་རུ་རྣམས་ནི་གཅིག་གི་མིང་། །འཁྲིག་བགྲོད་མཚེ་མ་ཐབས་ཤེས་དང་། །ལག་མིག་ཟུང་རྣམས་ [16a4] གཉིས་ཀྱི་མིང་། །འཇིག་རྟེན་ཚ་བ་རྩེ་མོ་མེ། །ཡོན་ཏན་སྲིད་པ་གསུམ་གྱི་མིང་། །རྒྱ་མཚོ་ཆུ་བོ་རིག་བྱེད་དང་། །བདུད་དང་སྡེ་པ་ཆུ་གཏེར་བཞི། །འདོད་ཡོན་ཉེར་སྤྱོད་དབང་པོ་དང་། །མདའ་དང་འབྱུང་བ་ལྔ་ཡི་མིང་། །རོ་དུས་ [16a5] མཆམས་(read: མཚམས་)དང་འགྲོ་བ་དང་། །རྒྱན་དང་བཟང་པོ་དྲུག་ཏུ་གྲགས། །རིན་ཆེན་ས་འཛིན་ཐུབ་པ་དང་། །རི་བོ་དྲང་སྲོང་གཟའ་རྟ་བདུན། །བཀྲ་ཤིས་ལྷ་ཀླུ་ནོར་གདེངས་ཅན། །སྲིད་པ་ལྟོ་འགྲོ་བརྒྱད་ཀྱི་མིང་། །རྩ་དང་སྲིན་པོ་བུ་ག་དང་། །གཏེར་རྣམས་ [16a6] དགུ་ཡི་མིང་ཡིན་ལ། །ཁྲོ་བོ་འབྱོར་པ་ཕྱོགས་འཇུག་དང་། །སྟོབས་དང་སོར་མོ་བཅུ་རུ་འདོད། །བདེ་བྱེད་བདེ་འབྱུང་དབང་ཕྱུག་དྲག །བྱེད་པ་བཅུ་གཅིག་མིང་ཡིན་ལ། །ཉི་མ་རྟེན་འབྲེལ་ཁྱིམ་བཅུ་གཉིས། །འདོད་པ་ལུས་མེད་མྱོས་བྱེད་དང་། ། [16b1] གདུགས་རིམ་སྣ་ཚོགས་བཅུ་གསུམ་གྲགས། །སྲིད་ཡིད་ཤེད་བུ་མ་ནུ་དང་། །བཅུ་བཞིའི་མིང་དུ་མཁས་རྣམས་སྨྲ། །ཚེས་དང་ཉིན་ཞག་བཅོ་ལྔར་གྲགས། །མི་བདག་རྒྱལ་པོ་བཅུ་དྲུག་ལ། །ཉེས་སྐྱོན་ཁམས་རྣམས་བཅོ་བརྒྱད་མིང་། །རྒྱལ་བ་ཡུལ་ནི་ [16b2] ཉེར་བཞིར་བརྗོད། །དེ་ཉིད་ཉི་ཤུ་རྩ་ལྔ་སྟེ། །འཁོར་ལོ་སྐར་མ་ཉེར་བདུན་མིང་། །སོ་དང་གཉིས་སྐྱེས་སུམ་ཅུ་གཉིས། །སྟོང་པ་ནམ་མཁའ་རྣམས་ནི་ཐིག །གྲངས་ཀྱི་མིང་གི་མངོན་བརྗོད་དོ། །
	༈ནག་རྩིས་པས་ལོ་རྒན་དྲུག་ཅུ་ཟེར་བ་དང་། །བྱེད་རྩིས་གྲུབ་ [16b3] རྩིས་རབ་བྱུང་དང་པོ། གཉིས་པ་སོགས་ལོ་དྲུག་ཅུ་རེ་ཡོད་པ་འདྲའོ། །
	ཕྱག་རྡོར་བསྟོད་འགྲེལ་ལས་གསུང་བའི་རབ་བྱུང་དང་པོ་རྩི་ཚུལ་ནི། རབ་བྱུང་།{མེ་ཡོས།} རྣམ་འབྱུང་།{ས་འབྲུག} དཀར་པོ།{ས་སྦྲུལ།} རབ་མྱོས།{ལྕགས་རྟ།} སྐྱེ་བདག{ལྕགས་ལུག} ཨངྒི་ར།{ཆུ་སྤྲེལ།} དཔལ་གདོང་།{ཆུ་བྱ།} དངོས་པོ།{ཤིང་ཁྱི།} [16b4]  ན་ཚོད་ལྡན།{ཤིང་ཕག} འཛིན་བྱེད།{མེ་བྱི།} དབང་ཕྱུག{མེ་གླང་།} འབྲུ་མང་པོ།{ས་སྟག} མྱོས་ལྡན།{ས་ཡོས།} རྣམ་གནོན།{ལྕགས་འབྲུག} ཁྱུ་མཆོག{ལྕགས་སྦྲུལ།} སྣ་ཚོགས།{ཆུ་རྟ།} ཉི་མ།{ཆུ་ལུག} ཉི་སྒྲོལ་བྱེད།{ཤིང་སྤྲེལ།} ས་སྐྱོང་།{ཤིང་བྱ།} མི་ཟད།{མེ་ཁྱི།} ཐམས་ཅད་འདུལ།{མེ་ཕག} [16b5]  ཀུན་འཛིན།{ས་བྱི།}  འགལ་བ།{ས་གླང་།}  རྣམ་འགྱུར།{ལྕགས་སྟག}  བོང་བུ།{ལྕགས་ཡོས།}  དགའ་བ།{ཆུ་འབྲུག}  རྣམ་རྒྱལ།{ཆུ་སྦྲུལ།}  རྒྱལ་བ།{ཤིང་རྟ།}  མྱོས་བྱེད།{ཤིང་ལུག}  གདོང་ངན།{མེ་སྤྲེལ།}  གསེར་འཕྱངས།{མེ་བྱ།}  རྣམ་འཕྱངས།{ས་ཁྱི།}  སྒྱུར་བྱེད།{ས་ཕག}  ཀུན་ལྡན།{ལྕགས་བྱི།} [16b6]  འཕར་བ།{ལྕགས་གླང་།}  དགེ་བྱེད།{ཆུ་སྟག}  མཛེས་བྱེད།{ཆུ་ཡོས།}  ཁྲོ་མོ།{ཤིང་འབྲུག}  སྣ་ཚོགས་དབྱིག{ཤིང་སྦྲུལ།}  ཟིལ་གནོན།{མེ་རྟ།}  སྤྲེའུ།{མེ་ལུག}  ཕུར་བུ།{ས་སྤྲེལ།}  ཞི་བ།{ས་བྱ།}  ཐུན་མོང་།{ལྕགས་ཁྱི།}  འགལ་བྱེད།{ལྕགས་ཕག}  ཡོངས་འཛིན།{ཆུ་ཁྱི།}  བག་ཡོད།{ཆུ་གླང་།} [17a1]  ཀུན་དགའ།{ཤིང་སྟག།}  སྲིན་པོ།{ཤིང་ཡོས།}  མེ།{མེ་འབྲུག}  དམར་སེར་ཅན།{མེ་སྦྲུལ།}  དུས་ཀྱི་ཕོ་ཉ།{ས་རྟ།}  དོན་གྲུབ།{ས་ལུག}  དྲག་པོ།{ལྕགས་སྤྲེལ།}  བློ་ངན།{ལྕགས་བྱ།}  རྔ་ཆེན།{ཆུ་ཁྱི།}  ཁྲག་སྐྱུག{ཆུ་ཕག།}  མིག་དམར།{ཤིང་བྱི།}  ཁྲོ་བོ།{ཤིང་གླང་།}  ཟད་པ།{མེ་སྟག} འདིར་སྐར་རྩིས་པའི་སྐོར་དྲུག་ཅུའོ། །

	༈རབ་བྱུང་དང་པོ་མེ་ཡོས་ནས་འཛིན་པས། དུས་འཁོར་བོད་ལ་ [17a2] ཐོག་མར་འགྱུར་ལོ་མེ་ཡོས་རབ་བྱུང་དང་པོ། དེ་ལྟར་རྩིས་པའི་རབ་བྱུང་དྲུག་པའི་ལོ་སོ་གཅིག་སོང་བ་ན། མེ་བྱ་ལ་རྗེ་ [17a3] བཙོང་(read: ཙོང་) ཁ་པ་འཁྲུངས། རབ་བྱུང་བརྒྱད་པའི་མེ་ཡོས་ལ། ཕུག་པས་པད་དཀར་ཞལ་ལུང་བརྩམས། རབ་བྱུང་བཅུ་གཉིས་པ་མེ་ཡོས་ལ་སངས་རྒྱས་རྒྱ་མཚོས་བཻཌཱུརྱ་དཀར་པོ་བརྩམས། རྒྱལ་བ་བསྐལ་བཟང་རྒྱ་མཚོ་དགུང་ལོ་བཞི་བཅུ་ཕེབས་ [17a4] སྐབས་ཀྱི་མེ་ཡོས་དེ། རབ་བྱུང་བཅུ་གསུམ་པའི་མགོ་ཚུགས་པ་ཡིན་པས། ད་ལྟ་དེའི་ནང་ན་ཡོད། དཔལ་དུས་ཀྱི་འཁོར་ལོ་ལས། སྐར་རྩིས་ཞིབ་པར་ཤེས་ན་རྩ་རླུང་། ཉི་མ། ཟླ་བ། གཟའ་རྒྱུ་སྐར། དུས་སྦྱོར། ཆུ་སྲང་། དབུགས་ [17a5] འཕོ་བ། ཐུན་ཚད། ཉིན་མཚན་དེ་དག་ལ་བརྟེན་ནས་ཡེ་ཤེས་འཆར་བ་དང་། ནུབ་པ། མངོན་པར་རྫོགས་པ་སངས་རྒྱས་པའི་བར་གྱི་རླུང་རྒྱུ་ཚུལ་གྱི་གནད་ལ་བརྟེན་པའི་རྟོགས་པ་གོང་འཕེལ་དུ་འགྲོ་ཚུལ་ཤེས་པའོ། །
	༈གཟའ་བདུན་ [17a6] ནི་རྒྱལ་ཆེན་རིས་བཞི་པའི་ལྷའི་བུ་ཡིན་ལ། རྒྱུ་སྐར་ཉེར་བརྒྱད་ཀྱང་འདོད་ལྷ་དང་པོ་རྒྱལ་ཆེན་རིས་བཞི་པའི་ལྷའི་བུ་མོ་ཡིན་པས། དེ་གཉིས་འཕྲད་པ་ལ་གཟའ་སྐར་འཕྲོད་དང་། སྦྱོར་བ། བྱེད་པ། བཟང་ངན་གྱི་ཐ་སྙད་བཏགས་ནས་འཇིག་རྟེན་ལ་ [17b1] ཡང་ཤིས་མི་ཤིས་བརྟག་པ་ཡིན་པས་དེ་ནི། ༈གཟའ་དང་། སྐར་མ་དང་། ཚེས་གྲངས་འཕྲོད་པ་དང་། སྦྱོར་བ་དང་། བྱེད་པ་དང་། གནས་ལྔ་ཡོད། གཟའ་བརྒྱད་དང་། བདུན་དང་། ལྔ། དགུ་དང་བཅུར་དབྱེ་བ་ཡོད་དེ། 
ཉི་མ་མིག་དམར་མེ་ཡི་ [17b2] ཁམས། །ཟླ་བ་ལྷག་པ་ཆུ་ཡི་ཁམས། །
པ་སངས་སྤེན་པ་ས་ཡི་ཁམས། །ཕུར་བུ་སྒྲ་ཅན་རླུང་གི་ཁམས། །
ཞེས་སྐར་རྩིས་པ་དང་། ནག་རྩིས་པ་རྣམས་ཀྱི་ཕལ་ཆེར་འདྲ་ལ་མི་འདྲ་བ་ནི། ཕུར་བུ་ཤིང་ཡིན་པ་སངས་ལྕགས། །ར་ཧུ་སྤྱི་ཁྱབ་གཟའ་ [17b3] བརྒྱད་ཡིན། །ཞེས་གསུངས་སོ། །
	གཟའ་ཉི་མ་དང་། ཟླ་བ་དང་། མིག་དམར་དང་། ལྷག་པ་དང་། ཕུར་བུ་དང་། པ་སངས་དང་། སྤེན་པ་དང་། ར་ཧུ་དང་བརྒྱད། དང་པོ་བདུན་ལ་གཟའ་བདུན་ཟེར། ཉི་ཟླ་གཉིས་མ་བགྲང་པར་བར་པ་ལྔ་ལ་གཟའ་ [17b4] ལྔ་ཟེར། སྒྲ་གཅན་གདོང་འཇུག་སོ་སོར་བགྲང་ན་གཟའ་དགུ་ཟེར། གཟའ་སྒྲ་གཅན་ནི་ལྷ་མ་ཡིན་གྱི་དབང་པོ་ཡིན་ཞིང་དེ་ལུས་དཔག་ཚད་བདུན་བརྒྱ་དག་ཏུ་ཡོད་ལ། སྤྲུལ་པ་སྤྲུལ་ནས་དཔག་ཚད་བརྒྱ་སྟོང་ཕྲག་དྲུག་ཅུ་རྩ་བརྒྱད་ཡོད། [17b5] སྒྲ་གཅན་དང་། ར་ཧུ་ལ་གཉིས་རྒྱ་སྐད་བོད་སྐད་ཀྱི་ཁྱད་པར་ཡིན། སྒྲ་གཅན་མཇུག་མ་ལ་དུས་འཁོར་ལོ་ལས་དུས་མེ་ཡང་ཟེར། གཟའ་དུ་བ་མཇུག་རིང་བསྣན་པས་གཟའ་བཅུར་བྱེད་པ་ཡིན་ཞེས་བཻ་དཀར་ལས་བཤད། 
	༈རྒྱུ་སྐར་ལྷ་མོ་ [17b6] ཉི་ཤུ་རྩ་བརྒྱད་ནི། 
སྨིན་དྲུག་སྣར་མ་མགོ་དང་ལག །ནབ་སོ་རྒྱལ་སྐག་བདུན་པོ་ཤར། །
མཆུ་དང་བྲེ་དབོ་མེ་བཞི་དང་། །ནག་པ་ས་རི་ས་ག་ལྷོ། །
ལྷ་མཚམས་སྣྲོན་སྣུབས་ཆུ་སྟོད་དང་། །ཆུ་སྨད་གྲོ་བཞིན་བྱི་ཞུན་ནུབ། །
མོན་གྲེ་མོན་གྲུ་ [18a1] ཁྲུམ་སྟོད་སྨད། །ནམ་གྲུ་ཐ་སྐར་བྲ་ཉེ་བྱང་། །
	འོ་ན་རྒྱུ་སྐར་ཉེར་བརྒྱད་ཞག་རེ་ལ་གླིང་བཞི་ཀ་འཁོར་ན། ཤར་སྐར་བདུན། ལྷོ་སྐར་བདུན་སོགས་ཀྱི་ཐ་སྙད་ཇི་ལྟར་འཐད་ཞེ་ན། དེ་ནི་འཛམ་གླིང་ཁོ་ནའི་དབང་དུ་བྱས་ནས་ [18a2] བཏགས་པ་སྟེ། འཛམ་བུ་གླིང་འདིའི་ཤར་གྱི་རི་བོའི་མགོ་ན་སྐར་མ་སྨིན་དྲུག་ཤར་བའི་ཚེ། གླིང་བཞི་རྒྱུར་སྐར་ཉེར་བརྒྱད་ཤར་སྐར་ལྷོ་དཀར་(read: སྐར་) སོགས་ཐ་སྙད་བཏགས་དོན་ལྟར་གནས་པ་ཡིན་ཞེས། འདུལ་བ་ལུང་རིག་གཏེར་མཛོད་ལས་བཤད་དོ། ། [18a3] 
	༈རྒྱུ་སྐར་ཉེར་བརྒྱད་ལས་ལོ་གཅིག་གི་ཚེས་བཅོ་ལྔའི་ཉ་སྐར་རྣམས་ངོས་འཛིན་ནི། 
མགོ་དང་རྒྱལ་དང་མཆུ་དང་གསུམ། །དགུན་ཟླ་གསུམ་གྱི་ཉ་སྐར་ཡིན། །
དབོ་དང་ནག་པ་ས་ག་གསུམ། །དཔྱིད་ཟླ་གསུམ་གྱི་ཉ་སྐར་ཡིན། །
སྣོན་དང་ཆུ་སྟོད་གྲོ་ [18a4] ཞུན་གསུམ། །དབྱར་ཟླ་གསུམ་གྱི་ཉ་སྐར་ཡིན། །
ཁྲུམ་དང་དབྱུག་པ་སྨིན་དྲུག་གསུམ། །སྟོན་ཟླ་གསུམ་གྱི་ཉ་སྐར་ཡིན། །
ཞེས་གསུངས། 
	༈རྒྱུ་སྐར་ཉེར་བརྒྱད་པོ་ཉེར་བདུན་དུ་བྱེད་དེ་བྱིན་ཞུན་གྲོ་ཞུན་གྱི་སྐར་ཁོངས་སུ་བསྡུ་བ་ཡིན། དབྱུག་ [18a5] པ་ཟླ་བ་དང་། ཐ་སྐར་ཟླ་བ་ཟེར་བ་གཉིས་ཁྱད་མེད། 
	༈འཕྲོད་པ་ཉེར་བརྒྱད་ཡོད་དེ། ཀུན་དགའ་དུས་ཀྱི་དབྱིག་པ་དང་། །དུལ་བ་སྐྱེ་དགུ་གཞོན་བྱ་རོག །རྒྱལ་མཚན་དཔལ་བེའུ་རྡོ་རྗེ་ཐོ། །གདུགས་གྲོགས་ཡིད་འདོད་འགལ་མེ་དང་། །རྩ་ [18a6] བཏོན་འཆི་བདག་མདའ་གྲུབ་པ། །མདུང་དང་བདུད་རྩི་གཏུན་ཤིང་དང་། །གླང་པོ་སྟག་མྱོས་ཟད་གཡོ་བརྟན། །འཕེལ་བ་དང་བཅས་ཉེར་བརྒྱད་དོ། །
	སྦྱོར་བ་ཉེར་བདུན་ཡོད་དེ། །སེལ་བ་དང་གཅིག །མཛའ་བོ་དང་གཉིས། ཚེ་དང་ལྡན་ [18b1] པ་དང་གསུམ། སྐལ་བཟང་དང་བཞི། བཟང་པོ་དང་ལྔ། ཤིན་ཏུ་སྐྲངས་པ་དང་དྲུག །ལས་བཟང་བདུན། འཛིན་པ་དང་བརྒྱད། ཟུག་རྔུ་དགུ། སྐྲངས་པ་བཅུ། འཕེལ་བ་དང་བཅུ་གཅིག །ངེས་པ་དང་བཅུ་གཉིས། ཀུན་འཇོམས་དང་ [18b2] བཅུ་གསུམ། དགའ་བ་དང་བཅུ་བཞི། རྡོ་རྗེ་དང་བཅོ་ལྔ། གྲུབ་པ་དང་བཅུ་དྲུག །ཤིན་ཏུ་ལྟུང་བ་དང་བཅུ་བདུན། མཆོག་ཅན་དང་བཅོ་བརྒྱད། ཡོངས་འཇོམ་(read: འཇོམས་) དང་བཅུ་དགུ། བཞི་བ་དང་ཉི་ཤུ། གྲུབ་པ་དང་ཉེར་གཅིག །བསྒྲུབ་བྱ་ [18b3] དང་ཉེར་གཉིས། དགེ་བ་ཉེར་གསུམ། དཀར་པོ་དང་ཉེར་བཞི། ཚངས་པ་དང་ཉེར་ལྔ། དབང་པོ་དང་ཉེར་དྲུག །འཁོན་འཛིན་དང་ཉེར་བདུན་རྣམས་སོ། །
	༈དེའི་ནང་ནས་ངན་པ་བརྒྱད་ནི། སེལ་བ་དང་གཅིག །ཤིན་སྐྲངས་དང་གཉིས། [18b4] ཟུག་རྔུ་གསུམ། སྐྲངས་པ་བཞི། ཀུན་འཇོམས་ལྔ། ཤིན་ལྟུང་དྲུག །ཡོང་(read: ཡོངས་)འཇོམས་བདུན། འཁོན་འཛིན་དང་བརྒྱད་ནི་ངན་པ་ཡིན་པས་རྣམ་དཀར་གྱི་བྱ་བ་བྱེད་པ་ལ་འཇེམས་(read: འཛེམས་) པར་བྱའོ། །
	༈བྱེད་པ་བཅུ་གཅིག་ནི། གདབ་པ། བྱིས་པ། [18b5] དགེ་བ། ཏིལ་བརྡུང་། ཁྱིམ་སྐྱེས། ཚོང་པ། བིཥྚི། བཀྲ་ཤིས། གཞི་མདོ། ཀླུ། མི་སྡུག་པ་དང་བཅུ་གཅིག་གོ །དེའི་ནང་ནས་བིཥྚི་ངན་པས་དྲག་ལས་མ་གཏོགས་རྣམ་དཀར་བྱ་བ་སྤོངས། 
	༈ད་ལྟ་གཟའ་སྐར་ལེགས་ཉེས་བལྟ་ [18b6] མཁན་རྣམས་ཀྱིས། གཟའ་བདུན་རྒྱུ་སྐར་ཉེར་བརྒྱད་གཉིས། འཕྲོད་པ་ཉེར་བརྒྱད། སྦྱོར་བ་ཉེར་བདུན། བྱེད་པ་བཅུ་གཅིག་དང་། གཟའ་དང་། རྒྱུ་སྐར་རྣམས་ཀྱི་འབྱུང་བ་བཞིའི་ཁམས་གང་འཕྲོད། བཟང་ངན་བལྟ་བ་ཡིན་པས། [19a1] 
	༈གཟའི་ཁམས་ནི་གོང་དུ་སོང་ཞིང་གོ་རིམ་ནི། ཉི་མར་ཨངྐི་༡ ཟླ་བ་༢ མིག་དམར་༣ ལྷག་པ་༤ ཕུར་བུ་༥ པ་སངས་༦ སྤེན་༠ གོ །ཟླ་བ་ལྷག་པ་པ་སངས་དང་། །མཇུག་རིང་བཞི་ནི་ཞི་ [19a2] བའི་གཟའ། །ཉི་མ་མིག་དམར་ཕུར་བུ་དང་། །སྤེན་པ་བཞི་ནི་དྲག་པོའི་གཟའ། །
	༈རྒྱུ་སྐར་རྣམས་ཀྱི་ཁམས་ནི། བྲ་ཉེ་རྒྱལ་དང་སྨིན་དྲུག་མཆུ། །གྲེ་དང་ཁྲུམ་སྟོད་ས་ག་མེ། །
	༈མོན་གྲེ་ཁྲུམ་སྨད་ནམ་གྲུ་དང་། །སྣུབས་དང་ཆུ་སྟོད་ལག་དང་སྐག། [19a3] ཆུ་ཁམས་ཡིན་པས་ཆར་འབེབ་བཟང་། །
	༈མགོ་དང་མེ་བཞི་ནག་པ་དང་། །ནབས་དབོ་ས་རི་ཐ་སྐར་རླུང་། །
	༈སྣར་སྣྲོན་ལྷ་མཚམས་ཆུ་སྨད་དང་། །གྲོ་ཞུན་བྱི་ཞུན་མོན་གྲུ་ས། །གཟའ་སྐར་དེ་རྣམས་འཕྲོད་པ་བཟང་གསུམ། གསོ་ཐུབ་གསུམ། [19a4] ངན་གསུམ། ཐ་ཆད་གཅིག་དང་བཅུ་ཡོད་པས། 
	༈ས་ནང་འཕྲོད་པ་དངོས་གྲུབ་སྦྱོར། །ཆུ་ནང་འཕྲོད་པ་བདུད་རྩི་སྦྱོར། །མེ་ནང་འཕྲོད་པ་འཕེལ་འགྱུར་སྦྱོར། །རླུང་ནང་འཕྲོད་པ་ཕུན་ཚོགས་སྦྱོར། །ས་ཆུ་འཕྲོད་པ་ལང་ཚོ་སྦྱོར། །མེ་རླུང་འཕྲོད་པ་སྟོབས་ [19a5] ལྡན་སྦྱོར། །
	༈ས་རླུང་འཕྲོད་པ་མི་འཕྲོད་སྦྱོར། །ཆུ་རླུང་འཕྲོད་པ་མི་མཐུན་སྦྱོར། །ས་མེ་འཕྲོད་པ་བསྲེག་པའི་སྦྱོར། །མེ་ཆུ་འཕྲོད་པ་འཆི་བའི་སྦྱོར། །བཅུ་པོ་འདི་འཕྲོད་སྦྱོར་གྲགས་ཆེ། 
	གཟའ་བདུན་ལ་འགྲུབ་སྦྱོར་བདུན་ནི། ཉི་མ་མེ་ [19a6] བཞིའི་འགྲུབ་སྦྱོར། ཟླ་བ་གྲུ་ཞུན་འགྲུབ་སྦྱོར། མིག་དམར་དབྱུ་གུའི་འགྲུབ་སྦྱོར། ལྷག་པ་ལྷ་མཚམས་འགྲུབ་སྦྱོར། རྒྱལ་ཕུར་འགྲུབ་སྦྱོར། པ་སངས་ནམ་གྲུའི་འགྲུབ་སྦྱོར། སྤེན་པ་སྣར་མའི་འགྲུབ་སྦྱོར། 
	༈རྒྱུ་སྐར་ཉེར་བརྒྱད་ལ་སྔར་བོད་ན་ [19b1] ཆོས་མ་དར་བའི་དུས་ན་བོན་པོ་རྣམས་ཀྱི་(read: ཀྱིས་) མིང་བཏགས་པ་ད་ལྟ་ཡང་ཡུལ་སོ་སོས་མིང་བཏགས་པའི་སྲོལ་འདུག་པ་འདི་ལྟར། ༈དང་པོ་པྲ་ཉེ། གཉིས་པ་སྤུན་དྲུག །རྒྱུ་སྐར་གསུམ་པ་སྣར་མ་ལ་བི་རྫི། བཞི་པ་མགོ་ལ་སྨལ་པོ། ལྔ་པ་ལག །དྲུག་པ་ [19b2] ནབ་(read: ནབས་) སོ་ལ་རྒྱལ་སྟོད། བདུན་པ་རྒྱལ་ལ་རྒྱལ་སྨད། བརྒྱད་པ་སྐག་ལ་ཝ། དགུ་པ་མཆུ་ལ་རྟ་ཆེན། བཅུ་པ་གྲེ་ལ་རྟ་ཆུང་། བཅུ་གཅིག་པ་དབོ་ལ་ཁྲ། བཅུ་གཉིས་པ་མེ་བཞི་ལ་བྱ་མ། བཅུ་གསུམ་པ་ནག་པ་ལ་བྱེའུའམ་བྱ་རོག་ཟེར། བཅུ་ [19b3] བཞི་པ་ས་རི་ལ་སྒོང་ང་། བཅོ་ལྔ་པ་ས་ག་ལ་སྒོང་ལྐོག །བཅུ་དྲུག་ལྷ་མཚམས་ལ་ལག་སོར། བཅུ་བདུན་སྣྲོན་ལ་ལྡེ་གུའམ་གདུ་བུ་ཟེར། བཅོ་བརྒྱད་སྣུབས་ལ་གྲུ་མོ། བཅུ་དགུ་པ་ཆུ་སྟོད་ལ་སོག་པའམ་བྲེ་ཟེར། ཉི་ཤུ་པ་ཆུ་སྨད་ལ་སོག་ [19b4] འཚོའམ་ཕུལ་དང་བྱ་ཟེ་ཡང་ཟེར། ཉེར་གཅིག་གྲོ་བཞིན་དང་། བྱི་བཞིན་གཉིས་ལ་བྱ་སྦོའམ་སྐར་མ་བོན་ཟེར། ཉེར་གཉིས་མོན་བྲེ་ལ་སྤུར་བྱ་མཇུག་ཟེར། ཉེར་གསུམ་པ་མོན་གྲུ་ལ་སྒྲོག །ཉེར་བཞི་པ་ཁྲུམ་སྟོད་ལ་སེ་སྟོད། ཉེར་ལྔ་ཁྲུམ་ [19b5] སྨད་ལ་སེ་སྨད། ཉེར་དྲུག་ནམ་གྲུ་ལ་ཤེ་ས། ཉེར་བདུན་པ་ཐ་སྐར། 
	༈རྒྱ་གར་ན། སྨིན་དྲུག་གཞོན་ནུ་ཀརྟི་ཀ་དང་། ཐ་སྐར་ཟླ་བ་ལ་དབྱུག་པ་ཟླ་བ་ཟེར་རོ། །སྐར་རྩིས་པ་ལྟར་ན། གཟའ་སྒྲ་གཅན་གདོང་འཇུག་གཉིས་ཀྱི་གཡས་བསྐོར་ [19b6] དང་གཟའ་ཉི་མས་རང་འགྲོས་ཀྱི་གཡོན་སྐོར་དུ། ལོ་གཅིག་ལ་ཁྱིམ་བཅུ་གཉིས་འཁོར་ཚུལ་དང་། གཟའ་ལྷག་པ། པ་སངས། དུ་བ་མཇུག་རིང་། ཞི་གཟའ་བཞིའང་རང་འགྲོས་གཡོན་སྐོར་དུ་ཉི་མའི་གཡོན་ཕྱོགས་ནས་དལ་བ་དང་། གཟའ་ [20a1] མིག་དམར། ཕུར་བུ། སྤེན་པ་སྟེ་དྲག་གཟའ་གསུམ་རང་འགྲོས་ཀྱི་གཡོན་སྐོར་དུ་ཉི་མའི་གཡས་ཕྱོགས་ནས་མྱུར་བ་ཁྱིམ་བཅུ་གཉིས་ལ་གཟའི་མྱུར་འགྲོས། དལ་འགྲོས། འབྱུང་འགྲོས། འཁྱོག་འགྲོས་ཏ་(read: ཏེ་) གཟའི་རང་ [20a2] འགྲོས་བཞི་ཡོད་པས་རྒྱུ་ཆུལ་(read: ཚུལ་) དང་། རྒྱུ་སྐར་ཉེར་བརྒྱད་རང་འགྲོས་མེད་ཅིང་རླུང་འགྲོས་ཀྱི་ཉིན་ཞག་རེ་ལ་འཁོར་བར་རྒྱུ་ཚུལ་ལོ། །
	དང་པོ་ཉི་མས་ལོ་གཅིག་ལ་ཁྱིམ་བཅུ་གཉིས་ལ་རྒྱུ་ཚུལ་ནི། ས་ལ་ཤར་གླིང་གསུམ། ལྷོ་གླིང་གསུམ། [20a3] ནུབ་གླིང་གསུམ། བྱང་གླིང་གསུམ། དུམ་བུ་བཅུ་གཉིས་ཡོད་པ་བཞིན་ནམ་མཁའ་ལ་ཡང་དུམ་བུ་བཅུ་གཉིས་སུ་ཕྱེ་ནས་དེ་ལ་ཁྱིམ་བཅུ་གཉིས་ཉེར་བས། ༈ཧོར་ཟླ་དང་པོ་ཉི་མ་བུམ་པའི་ཁྱིམ་དུ་ཡོད་ལ་འཛམ་གླིང་འདི་ལ་ལྟོས་ན་བྱང་སྒྲ་མི་ [20a4] སྙན་གྱི་གླིང་གསུམ་ཡོད་པའི་ཤར་ཕྱོགས་ཀྱི་གླིང་ཕྲན་གྱི་ཐད་ན་ཉི་མ་ཡོད། ཧོར་ཟླ་གཉིས་པ་ཉི་མ་ཉ་ཁྱིམ་ཤར་གླིང་དང་པོ། ཧོར་ཟླ་གསུམ་པ་ཉི་མ་ལུག་ཁྱིམ་ཤར་གླིང་དབུས་མ། ཧོར་ཟླ་བཞི་པ་ཉི་མ་གླང་ཁྱིམ་ཤར་གླིང་གསུམ་པ། [20a5] ཧོར་ཟླ་ལྔ་པ་ཉི་མ་འཁྲིག་ཁྱིམ་ལྷོ་གླིང་དང་པོ། ཧོར་ཟླ་དྲུག་པ་ཉི་མ་ཀརྚའི་(karTa'i) ཁྱིམ་ལྷོ་གླིང་དབུས་མ། ཧོར་ཟླ་བདུན་པ་ཉི་མ་སེང་གེའི་ཁྱིམ་ལྷོ་གླིང་གསུམ་པ། ཧོར་ཟླ་བརྒྱད་པ་ཉི་མ་བུ་མོའི་ཁྱིམ་ནུབ་གླིང་དང་པོ། ཧོར་ཟླ་དགུ་པ་ཉི་མ་སྲང་ཁྱིམ་ [20a6] ནུབ་གླིང་དབུས་མ། ཧོར་ཟླ་བཅུ་པ་ཉི་མ་སྡིག་ཁྱིམ་ནུབ་གླིང་གསུམ་པ། ཧོར་ཟླ་བཅུ་གཅིག་པ་ཉི་མ་གཞུ་ཁྱིམ་བྱང་གླིང་དང་པོ། ཧོར་ཟླ་བཅུ་གཉིས་པ་ཉི་མ་ཆུ་སྲིན་གྱི་ཁྱིམ་བྱང་གླིང་དབུས་མའི་ཐད་ན་ཡོད་པ་ཡིན་ནོ། །
	འོ་ན་ཉི་མས་ [20b1] ཞག་རེ་ལ་ཡང་གླིང་བཅུ་གཉིས་པོ་ཐམས་ཅད་འཁོར་ན་ཉི་མ་དེའི་ཐད་ལ་ཡོད་པར་ཇི་ལྟར་འཐད་སྙམ་ན་ཞག་རེ་ལ་འཁོར་བ་ནི། ཟླ་ཉི་རྒྱུ་སྐར་ཐམས་ཅད་རླུང་གིས་བཏེགས་ནས་ནམ་མཁའི་གོ་ལ་འཁོར་བ་ཡིན་གྱི། ཉི་མ་རང་གི་འགྲོས་ཤིང་རྟ་བདུན་ [20b2] གྱིས་དྲངས་ནས་ལོ་གཅིག་ལ་བསྐོར་བ་གཅིག་ལས་མི་འཁོར་བས་ཁྱིམ་བཅུ་གཉིས་ཀྱང་རྣམ་བཞག་དེ་ལ་བྱས་པ་ཡིན་ནོ། །
	ཟླ་བ་ནི་ཟླ་བ་རེ་ལ་རང་འགྲོས་ཤིང་རྟ་ལྔས་དྲངས་ཏེ། ཟླ་བ་རེ་ལ་ཡར་ངོ་ཞག་བཅོ་ལྔ། མར་ངོ་ལ་ཞག་བཅོ་ལྔ་བྱེད་དེ་ཉི་ [20b3] མས་ལོ་གཅིག་ལ་གང་བྱེད་ཟླ་བས་ཟླ་བ་རེ་ལ་རི་རབ་ལ་གཡོན་བསྐོར་དང་ལོ་གཅིག་ལ་ལན་བཅུ་གཉིས་འཁོར། དེ་ལྟར་ཡིན་པའི་རྒྱུ་མཚན་རླུང་གི་གོ་ལ་འཁོར་ཡུག་ཏུ་དཔག་ཆད་(read: ཚད་) འབུམ་ཕྲག་བཞི། ཁ་ཞེངས་དཔག་ཚད་བདུན་ཅུ་དོན་ལྔ། ལྷོ་ནས་ [20b4] དཔག་ཚད་བཅུ་གསུམ། བྱང་ནས་དཔག་ཚད་བཅུ་བཞི། ནུབ་ནས་དཔག་ཚད་ལྔ་བཅུ། རྒྱུ་སྐར་རྣམས་ནི་རླུང་གི་རི་རབ་ཁོར་ཡུག་ཏུ་བསྐོར་བ་ལ་ཕྲ་བཏབ་པ་བཞིན་དུ་གནས་པས་ཞག་རེ་ལ་རི་རབ་ལ་བསྐོར་བ་རེ་བྱེད། སྐར་མ་ཡིན་ན་རླུང་གི་ [20b5] གོ་ལའི་སྟེང་ན་ཕྲ་བཏབ་པ་བཞིན་དུ་ཡོད་པའི་ངེས་པ་མེད་དེ། སྐར་མ་རྀ་ཥི་འམ་རི་བྱི། སྐར་མ་གདོལ་པ་དང་། བྱང་སྐར་སྨེ་བདུན་ནམ། རྟན་པ། སྐར་མ་རྔོན་པ་མི་བདུན་ཟེར་བ་རླུང་གི་གོ་ལ་དང་མཐོ་དམན་དུ་སོང་བས་ཕྱི་འགྲོས་བྱེད་པའོ། ། [20b6] 
	རྒྱ་ནག་གི་སྲ་རྩིའི་རྒྱུ་བསེ་ཤིང་གི་ཁུ་བ་ལའང་གོ་ལ་ཟེར། མགྲོན་བུ་མེར་བསྲེག་པའི་ཐལ་བ་ལ་གོ་ལ་ཟེར། རྒྱ་གར་གོ་ཡུ། མོན་གོ་ཡུ་གཉིས་ལ་སྨན་གོ་ལ་ཟེར། རྩ་གོ་ལ་ཟེར་བ་དང་། ས་གོ་ལ། ནམ་མཁའི་གོ་ལ་ཟེར་བ་མང་དུ་ཡོད་ལ། [21a1] སྒང་གཤོང་། ལྕི་ཡང་། སྦུབ་ཁོང་། ཟླུམ་པོ་ལ་གོ་ལའི་སྒྲ་འཇུག་ཀྱང་། འདི་ཐ་མ་སྟེ། གོ་ལ་ཞེས་པ་ནི་རི་རབ་ཀྱི་འཁོར་ཡུག་གི་བར་སྣང་སྟོང་པ། ཁོར་ཡུག་ལ་གནས་པ་ལ་ཟེར། དེ་ལ་ནམ་མཁའི་གོ་ལ་དང་། ཉི་ཟླ་རྒྱུ་ [21a2] བས་ཉི་ཟླའི་གོ་ལ་དང་། རྒྱུ་སྐར་རྣམས་རྒྱུ་བས་རྒྱུ་སྐར་གོ་ལ་དང་། དེའི་ཐད་ཀའི་ས་ལ་སའི་གོ་ལ་ཞེས་བཤད་དོ། །
	༈ཁྱིམ་བཅུ་གཉིས་ཀྱི་མགོ་གང་ནས་འཛིན་ན། ཤར་ལུས་འཕགས་གླིང་གི་དབུས་མའི་ཐད་ན་ཉི་མ་གནས་ཚེ། ཉི་མ་ལུག་ཁྱིམ་ [21a3] ན་གནས་པའི་དུས་ཡིན། ཧོར་ཟླ་གསུམ་པ་ནག་པ་ཟླ་བ་ཡིན་པས། དེའི་ཚེས་བཅོ་ལྔ་ལ་དུས་འཁོར་རྩ་རྒྱུད་གསུངས་པས། སྐར་རྩིས་པ་རྣམས་ཀྱི་ཁྱིམ་བཅུ་གཉིས་ཀྱི་དང་པོ་དང་། ལོ་མགོ་དེ་ནས་འཛིན། 
	༈ནག་རྩིས་ [21a4] པ་རྣམས་ལ་ལུགས་གཉིས་ཡོད་པས། བོད་སྔ་མ་མཁས་པ་ཐམས་ཅད་ཧོར་ཟླ་དང་འདྲ་བར་ཟླ་བ་དང་པོ་སྟག་གི་ཟླ་བ་ཟེར། ཕུགས་ལུགས་བཻ་དཀར་དང་རྗེས་འབྲང་ཕལ་ཆེར་ད་ལྟ་ཧོར་ཟླ་བཅུ་གཅིག་པ་སྟག་གི་ཟླ་བ་དེ་ནས་ལོ་ [21a5] མགོ་འཛིན་ཅིང་། ཞིབ་ཏུ་བྱས་ན་ཟླ་བ་དེ་ཁའི་ཉི་མ་ལོག་ནས་ལོ་མགོ་འཛིན་པ་ཡིན། འདུལ་མཛོད་ཀྱི་ལུགས་མི་འདྲ་བ་གསུམ་ཡོད་ཀྱང་། ད་ལྟ་ཕལ་ཆེར། ཧོར་ཟླ་བཅུ་པ་དགའ་ལྡན་ལྔ་མཆོད་ཀྱི་ཟླ་བ་དེ་ཀའི་ཚེས་བཅུ་དྲུག་ལ་ལོ་མགོ་ [21a6] འཛིན་པ་ཡིན། 
	ཁྱིམ་བཅུ་གཉིས་ལ་མིང་དེ་ལྟར་འདོགས་པའི་རྒྱུ་མཚན་ནི། རིའི་རྒྱལ་པོ་རི་རབ་ལ་གཞུ་དང་། ཆུ་སྲིན་དང་། བུམ་པ་དང་། ཉ་དང་། ལུག་དང་། གླང་ལ་སོགས་པའི་གདོང་པ་འདྲ་བའི། ཐད་ཀ་ན་ཉི་མ་གནས་ཚེ་ [21b1] དེ་ལྟར་མིང་འདོགས་ལུགས་གཅིག་དང་། ༈ཡང་འཛམ་བུའི་གླིང་ན་གཞུ་སྲ་བའི་དུས་དང་། ཆུ་སྲིན་གྱི་ཁ་ཉི་མ་ལ་བསྟན་ནས་འདུག་པའི་དུས་དང་། བུམ་པའི་ནང་གི་ཆང་རོ་ནུས་དང་ལྡན་པའི་དུས་དང་། ཉ་རྣམས་ཆུ་ལ་རྒྱུ་བའི་དུས་དང་། ལུ་གུ་སྐྱེ་བའི་ [21b2] དུས་དང་། གླང་རྣམས་ཞིང་རྨོ་བའི་དུས་དང་། དུད་འགྲོ་རྣམས་འདོད་ཆགས་ལངས་པའི་དུས་དང་། ཀརྐ་ཊ་ནི་སྦལ་པ་ཡིན་པས་སྦལ་པ་སྐད་འབྱིན་པའི་དུས་དང་། སེང་གེས་ཆགས་པ་སྤྱོད་པའི་དུས་དང་། བུ་མོ་རྣམས་མདངས་བཟང་བའི་དུས་ [21b3] དང་། སྲང་ངམ་ཉ་ག་ལ་ཇ་མར་འདེགས་པའི་དུས་དང་། སྡིག་པ་རྣམས་ཁུང་དུ་འགྲོ་བའི་དུས་དང་། ཁ་གཅིག་འདི་མི་རྣམས་དུད་འགྲོ་གསོད་པས་སྡིག་པའི་དུས་ཡང་ཟེར་རོ། །
	ཉི་མས་ཁྱིམ་བཅུ་གཉིས་བགྲོད་ཚུལ་རགས་པ་ཙམ་དུ་ཤེས་པར་ [21b4] བྱས་ནས། ༈ཞག་གསུམ་གྱི་རྣམ་གཞག་ཤེས་པར་འདོད་ན་འདི་ལྟར་རོ། །
	སྤྱིར་ཞག་དེ་ལ་སྒྲས་བརྗོད་རིགས་ཀྱི་སྒོ་ནས་དབྱེ་ན། ཁྱིམ་ཞག་དང་། ཉིན་ཞག་དང་། ཚེས་ཞག་གསུམ་ཡོད་ལ། དེ་གསུམ་གྱི་ཡུན་ཚད་མི་མཉམ་སྟེ། ཁྱིམ་ཞག་ [21b5] ཡུན་རིང་། ཉིན་ཞག་ཡུན་འབྲིང་། ཚེས་ཞག་ཡུན་ཐུང་སྟེ། ཁྱིམ་ཞག་རེ་ལ་ཡུད་ཙམ་ཕྱེད་དང་སོ་གཅིག་ཅུང་མ་ལོང་ཙམ་ཡོད་འདུག །ཉིན་ཞག་རེ་ལ་ཡུད་ཙམ་སུམ་ཅུ་ཐམ་པ་ཡོད། ཚེས་ཞག་རེ་ལ་ཡུད་ཙམ་ཕྱེད་དང་སུམ་ཅུ་ཡོད་པས། དང་ [21b6] པོ་ཁྱིམ་ཞག་ནི་ཉི་མ་རང་འགྲོས་ཀྱི་གླིང་བཞིར་བྱ་བ་བྱེད་ཚུལ་གྱི་སྒོ་ནས་འཇོག་སྟེ། འདུལ་མཛོད་ཀྱི་ལུགས་ལྟར་ཧོར་ཟླ་བཅུ་པའི་ཚེས་བཅུ་དྲུག་ཀྱི་(read: གི་) སྐྱ་རེངས་ཤར་བ་ན་མར་ངོ་སྔོན་འགྲོའི་དབང་དུ་བྱས་པའི་ལོ་གསར་པའི་ཚེས་གཅིག་ཡིན་ལ། [22a1] ཉི་མ་གཞུ་ཁྱིམ་དུ་གནས་པས་དེ་ལྟར་ན། གཞུ་ཁྱིམ་ཆུ་སྲིན་གྱི་ཁྱིམ་བུམ་པའི་ཁྱིམ་གསུམ་པོ་དེ་དགུན་དུས་ཀྱི་ཁྱིམ་དང་། ཉ་ཁྱིམ་ལུག་ཁྱིམ་གླང་ཁྱིམ་གསུམ་པོ་དེ་དཔྱིད་དུས་ཀྱི་ཁྱིམ་དང་། འཁྲིག་པའི་ཁྱིམ་ [22a2] ཀརྚའི་(read: ཀརྐ་ཊའི་) ཁྱིམ་སེང་གེའི་ཁྱིམ་གསུམ་པོ་དེ་དབྱར་དུས་ཀྱི་ཁྱིམ་དང་། བུ་མོའི་ཁྱིམ་སྲང་གི་ཁྱིམ་སྡིག་པའི་ཁྱིམ་གསུམ་པོ་སྟོན་དུས་ཀྱི་ཁྱིམ་ཡིན་ཏེ། ཁྱིམ་བཅུ་གཉིས་གྲངས་འདྲེན་པའི་ཚེ། 
གཞུ་དང་ཆུ་སྲིན་བུམ་པ་ཉ། །ལུག་གླང་འཁྲིག་པ་ཀརྐ་ [22a3] ཊ། །
སེང་གེ་བུ་མོ་སྲང་སྡིག་པ། 
ཞེས་གསུངས་སོ། །
	རྒྱུ་སྐར་རྣམས་ཀྱི་སྐར་མ་གཉིས་དང་བཞི་ཆ་རེར་ཁྱིམ་རེར་འཇོག་ཚུལ་ནི། ཁྱིམ་རེ་ལ་རྒྱུ་སྐར་གྱི་རྐང་པ་དགུ་རེ། རྐང་པ་ཞེས་པ་ནི། རྒྱུ་སྐར་རེའི་ཡུལ་ལ་ཆ་བཞིར་བྱས་པའི་ཆ་རེའོ། །རྐང་པ་ [22a4] རེ་ལ་ཆུ་ཚོད་བཅོ་ལྔ་རེ། དེ་ཡང་ཐ་སྐར། བྲ་ཉེ། སྨིན་དྲུག་གི། བཞི་ཆ་གཅིག་གི་བར་ལུག་ཁྱིམ། སྨིན་དྲུག་གི་རྐང་པ་གསུམ་དང་། སྣར་མ། མགོའི་ཕྱེད་བར་གླང་ཁྱིམ། མགོའི་ཕྱེད། ལག །ནབ་སོའི་བཞི་ཆ་གསུམ་བར་འཁྲིག་ [22a5] ཁྱིམ། ནབ་སོ་རྐང་གཅིག །རྒྱལ། སྐག་གི་བར་ཀརྚའི་(read: ཀརྐ་ཊའི་) ཁྱིམ། མཆུ། གྲེ། དབོའི་རྐང་གཅིག་གི་བར་སེང་གེའི་ཁྱིམ། དབོའི་རྐང་གསུམ། མེ་བཞི་ནག་པའི་ཕྱེད་བུ་མོའི་ཁྱིམ། ནག་པའི་ཕྱེད། ས་རི། ས་གའི་རྐང་གསུམ་གྱི་བར་སྲང་གི་ཁྱིམ། ས་གའི་རྐང་གཅིག །ལྷ་ [22a6] མཚམས་སྣྲོན་གྱི་བར་སྡིག་པའི་ཁྱིམ། སྣུབས། ཆུ་སྟོད། ཆུ་སྨད་ཀྱི་རྐང་གཅིག་གི་བར་གཞུའི་ཁྱིམ། ཆུ་སྨད་ཀྱི་རྐང་གསུམ། གྲོ་བཞིན། མོན་གྲེའི་ཕྱེད་བར་ཆུ་སྲིན་གྱི་ཁྱིམ། མོན་གྲེའི་ཕྱེད། མོན་གྲུ། ཁྲུམ་སྟོད་རྐང་གསུམ་གྱི་བར་ [22b1] བུམ་པའི་ཁྱིམ། ཁྲུམ་སྟོད་རྐང་གཅིག །ཁྲུམ་སྨད། ནམ་གྲུའི་བར་ཉའི་ཁྱིམ་སྟེ་རྒྱུ་སྐར་ཉེར་བརྒྱད་ཁྱིམ་བཅུ་གཉིས་འཁོར་ཚུལ་ལོ། །
	༈ཉི་མ་དགུན་ཟླ་དང་པོ་གཞུ་ཁྱིམ་ལ་གནས་ཚེ། རྒྱུ་སྐར། སྣུབས། ཆུ་སྟོད། ཆུ་སྨད་ཀྱི་བཞི་ཆ་གཅིག་ [22b2] ལོངས་སྤྱོད་པས། དེའི་རིག་འགྲོས་ཀྱི་ཉི་མས་ཁྱིམ་ཟླ་བཅུ་གཉིས་ལ། རྒྱུ་སྐར་རེ་རེའི་སྟེང་ན་ཞག་བཅུ་གསུམ་ཙམ་རེ་སྡོད་དེ། རྒྱུ་སྐར་ཉེར་བདུན་ལ་ལོངས་སྤྱོད་ཚུལ་གྱི་ཤེས་སོ། །
	དེས་ན་ཁྱིམ་ཞག་གཅིག་ལ་ཆུ་ཚོད་དྲུག་ཅུ། ཡུད་ཙམ་སུམ་ཅུ་ཚང་ [22b3] དགོས། ཁྱིམ་ཞག་གཅིག་ལ། ཁྱིམ་ཞག་ཅེས་བརྗོད་པའི་སྒྲ་བཤད་ནི། ལོ་གཅིག་ལ་ཁྱིམ་བཅུ་གཉིས་སུ་ཕྱེ་ཞིང་། ཁྱིམ་རེ་ལ་ཞག་སུམ་ཅུར་ཕྱེ་བའི་ཞག་གཅིག་ཡིན་པས་དེ་ལྟར་བརྗོད་པ་ཡིན་ནོ། །
	༈གཉིས་པ་ཉིན་ཞག་ནི། ཉི་མས་རླུང་ [22b4] འགྲོས་ཀྱི་དབང་གིས། ཞག་གི་ཁྱིམ་བཅུ་གཉིས་དང་། གླིང་བཞི་ལ་བྱ་བ་བྱེད་ཚུལ་གྱི་སྒོ་ནས་འཇོག་སྟེ། འཛམ་བུ་གླིང་དུ་ད་ནང་སྐྱ་རེངས་ཤར་བ་ནས་སངས་སྐྱ་རེངས་མ་ཤར་གྱི་བར་དུ་ཉིན་ཞག་གཅིག་འཇོག་པ་ཡིན། 
	དེ་ལ་ཡུན་ཚད་ཇི་ལྟ་བུ་ [22b5] ཞེ་ན། སྐྱེས་བུ་ནད་མེད་གཅིག་གི་དབུགས་ཕར་བཏང་ཚུར་རྔུབ་པ་རེ་ལ་ཁུག་པ་གཅིག་ཏུ་བྱས་པའི། དབུག་(read: དབུགས་) ཁུག་པ་དྲུག་ལ་ཆུ་སྲང་གཅིག །ཆུ་སྲང་དྲུག་ཅུ་ལ་ཆུ་ཚོད་གཅིག། ཆུ་ཚོད་དྲུག་ཅུ་ལ་ཉིན་ཞག་གཅིག། ཡང་ན་དབུག་(read: དབུགས་) ཁུག་པ་ [22b6] སུམ་བརྒྱ་ལ་ཆུ་ཚོད་གཅིག །ཆུ་ཚོད་དྲུག་ཅུ་ལ་ཞག་རེ་བྱས་ཀྱང་འདྲའོ། །
	དེ་ལྟ་ན་ཡང་ཞག་རེ་ལ་དབུག་(read: དབུགས་) ཁུག་པ་ཉི་ཁྲི། ཆིག་སྟོང་དྲུག་བརྒྱ་རྒྱུ་བ་ཡིན་ནོ། །
	ཆུ་ཚོད་གཉིས་ལ་ཡུད་ཙམ་གཅིག་བྱས་པས་ཞག་རེ་ལ་ཡུད་ཙམ་སུམ་ཅུ་ཡོད་པས། [23a1] སྟོན་དཔྱིད་ཀྱི་ཉིན་མཚན་མཉམ་པའི་སྐབས་སུ་ཉིན་ཡུད་ཙམ་བཅོ་ལྔ། མཚན་ཡུད་ཙམ་བཅོ་ལྔའོ། །
	དབྱར་ཉི་རིང་བ་མཐར་ཐུག་པའི་ཚེ་ཉིན་མོ་ཡུད་ཙམ་བཅོ་བརྒྱད་དང་། མཚན་མོ་ཡུད་ཙམ་བཅུ་གཉིས་ཡོད། དགུན་ཉི་ [23a2] ལྡོག་ཁ་ལ་མཚན་མོ་རིང་བ་མཐར་ཐུག་པའི་ཚེ་མཚན་མོ་ཡུད་ཙམ་བཅོ་བརྒྱད། ཉིན་མོ་ཡུད་ཙམ་བཅུ་གཉིས་ཡོད་དོ། །དེས་ན་ཉིན་མཚན་ཡུན་རིང་ཐུང་ཡུད་ཙམ་དྲུག་གི་འཕེལ་འགྲིབ་ཀྱི་སྒོ་ནས་འཇོག་གོ །
	༈གསུམ་པ་ཚེས་ཞག་ནི། ཟླ་བ་ [23a3] འཕེལ་འགྲིབ་ཀྱི་ཆ་རེ་ལ་འཇོག་པ་སྟེ། ཟླ་བ་ལ་ཐད་དཀར་དཔག་ཚད་ལྔ་བཅུ་ཡོད་པས་དཔག་ཚད་གསུམ་དང་། དཔག་ཚད་གཅིག་གི་སུམ་ཆ་རེ་ཡར་ངོ་ལ་འཕེལ་བའི་ཆ་ནས་ཚེས་གཅིག་ནས་བཅོ་ལྔ་བར། དཔག་ཚད་གསུམ་དང་། དཔག་ [23a4] ཚད་གཅིག་གི་སུམ་ཆ་འབྲིབ་(read: འགྲིབ་) པའི་ཆ་ནས་མར་ངོ་བཅུ་དྲུག་ནས་གནམ་སྟོང་བར་བཞག་པའོ། །
	དེས་ན་ཞག་ལ་ཉིན་ཞག་དང་། ཟླ་བ་ལ་ཚེས་ཞག་དང་། ལོ་ལ་ཁྱིམ་ཞག་གཙོ་ཆེ་བར་བྱེད་དགོས་པས། ལོ་གཅིག་ལ་གསོ་སྦྱོང་བཅུ་བཞི་པ་དྲུག་དང་། [23a5] ལོ་གསུམ་གྱི་ཁོངས་སུ་ཟླ་བ་ལྷག་པ་ཡོང་དོན་དེ་ཡིན་ནོ། །
	དེས་ན་རགས་རྩིས་ཀྱི་དབང་དུ་བྱས་ན་གོང་ལྟར་དང་། ཞིབ་རྩིས་ཡུད་ཙམ་ཕྱེད་དང་སུམ་ཅུ་དང་། ཆུ་ཚོད་ང་དགུའི་ནང་དུ་ཚེས་ཞག་གཅིག་འགྲོ་བས། ཡུདཙམ་གྱི་དབང་དུ་བྱས་ན་ཡུད་ཙམ་བརྒྱ་ [23a6] དང་བརྒྱད་ཅུ། ཆུ་ཚོད་སུམ་བརྒྱ་དྲུག་ཅུ་ལྷག་པ་དེ་རྣམས་བསགས་པས་ལོ་གཅིག་ལ་ཚེས་ཞག་སུམ་བརྒྱ་དང་བདུན་ཅུ་དོན་གཅིག་རྗེས་འབྲང་དང་བཅས་པ་ཡོད། ལོ་གཅིག་ལ་ཉིན་ཞག་སུམ་བརྒྱ་དང་དྲུག་ཅུ་རེ་ལྔ་ཡོད་ལ། ཁྱིམ་ཞག་སུམ་བརྒྱ་དང་དྲུག་ཅུ་ [23b1] ཐམ་པ་ཁོ་ལས་མེད་དོ། །
	དེས་ན་ཁྱིམ་ཞག་གི་དབང་དུས་བྱས་ན་ལོ་གསུམ་རེ་ན་ཟླ་གཤོལ་(read: བཤོལ་) བྱུང་བ་མེད་དེ། ཟླ་བཤོལ་རྣམས་ལ་ལོ་གསུམ་གྱི་ཁོངས་སུ་ཟུར་དུ་ལུས་པ་ཅུང་ཟད་ཀྱང་མེད་དོ། །གང་དག་ཟླ་བཤོལ་བསགས་ནས་ལོ་ཤོལ་འདོན་པར་འདོད་པ་དེ་དག་ནི་གླེན་པའི་རིག་ [23b2] འགྲེ་ཡིན་ཞེས་འདུལ་བ་གསེར་མདོག་རྣམ་རྒྱལ་ལས་བཤད་དོ། །
	ཚེས་གཅིག་ལ་དགའ་བ། ཚེས་གཉིས་ལ་བཟང་བ། གསུམ་ལ་རྒྱལ་བ། བཞི་ལ་སྟོང་པ། ལྔ་ལ་རྫོགས་པ། ཟླ་བ་རེ་ལ་ལན་དྲུག་འཁོར་བའོ། །

	༈འདུལ་མཛོད་རང་གི་ལུགས་དབྱར་དགུན་གྱི་ཉི་མ་ལྡོགས་ལུགས་ [23b3] ནི། ཧོར་ཟླ་བརྒྱད་པའི་ཚེས་བརྒྱད་ལ་སྟོན་ཉིན་མཚན་མཉམ། ཧོར་ཟླ་བཅུ་གཅིག་པའི་ཚེས་བརྒྱད་ལ་དགུན་ཉི་ལྡོག། ཧོར་ཟླ་གཉིས་པའི་ཚེས་བརྒྱད་ལ་དཔྱིད་ཉིན་མཚན་མཉམ། ཧོར་ཟླ་ལྔ་པའི་ཚེས་བརྒྱད་ལ་དབྱར་ཉི་ལྡོག་སྟེ། དུས་ཚིག་(read: ཚིགས་) ལ་གསུམ་དུ་ཕྱེ་ནས་དུས་ཚིག་(read: ཚིགས་) རེ་རེ་ལ་ཟླ་བ་ [23b4] བཞི་བཞིར་བཞག་པའི་དབང་དུ་བྱས་ནས། མཛོད་རྩ་བ་ལས། 
དབྱར་གྱི་ཟླ་བ་གཉིས་པ་ཡི། །ཐ་མའི་ཚེས་དགུ་ནས་མཚན་རིང་། །
དགུན་རྣམས་ཀྱི་ནི་བཞི་པ་ལ། །ཐུང་དུ་འགྱུར་རོ་ཉིན་མོ་ལྡོག །
ཞེས་གསུངས་པའི་དོན་ཏེ། དེ་ལྟར་འབྱུང་བའི་རྒྱུ་མཚན་ནི་མཛོད་ལུགས་ལས། ཧོར་ཟླ་བཅུ་གཅིག་ [23b5] པའི་ཚེས་བརྒྱད་ལ་དགུན་ཉི་ལྡོག སྐར་རྩིས་པས་དབྱར་རྒྱུ་སྐར་ནབས་སོའི་སྟེང་དུ། དགུན་རྒྱུ་སྐར་ཆུ་སྟོད་ཀྱི་སྟེང་ནས་ཉི་མ་ལྡོག་ཟེར། རྒྱུ་སྐར་ཉེར་བདུན་རེ་རེའི་སྟེང་ན་ཞག་བཅུ་གསུམ་རེ་སྡོད་པའི་དབང་དུ་བྱས་པའོ། །
	ཞག་རེ་ལ་ཐང་གཅིག་གཅིག་གི་ཡར་འཕེལ་དང། མར་འགྲིབ་ [23b6] བྱེད་ཟླ་བ་རེ་ལ་ཐང་གཅིག་སུམ་ཅུ་རེ་འགྲོ་བས། ཟླ་བ་རེ་ལ་ཡུད་ཙམ་གཅིག་གི་ཡར་འཕེལ་མར་འགྲིབ་བྱེད་པ་ཡིན། དགུན་ཉི་ལྡོག་ནས་ཉི་མ་བྱང་བགྲོད་ཟླ་བ་དྲུག་ལ་ཡུད་ཙམ་དྲུག། དབྱར་ཉི་ལྡོག་ནས་ཉི་མ་ལྷོ་བགྲོད་ཟླ་བ་དྲུག་ལ་ཡུད་ཙམ་དྲུག་འཕེལ་འགྲིབ་དང་ལྡན་པའོ། ། [24a1] 

	[1] ༸རྒྱ་མཚོ་རྣམས་(read: རྣམ་) གསུམ་དང་སངས་རྒྱས་རྒྱ་མཚོ་སོགས་ཀྱི་རྩིས་མ་དར་བའི་སྔ་རོལ་ནས་ནག་རྩིས་པས་ལོ་མགོ་འཛིན་ཚུལ། (སྟག་གི་ཟླ་བ། དཔྱིད་ཟླ་ར་བ། གསོ་སྦྱོང་བཅུ་བཞི་པ།) (ཡོས་ཀྱི་ཟླ་བ། དཔྱིད་ཟླ་འབྲིང་པོ།) (འབྲུག་གི་ཟླ་བ། དཔྱིད་ཟླ་ཐ་ཆུང་། གསོ་སྦྱོང་བཅུ་བཞི་པ།) (སྦྲུལ་གྱི་ཟླ་བ། དབྱར་ཟླ་ར་བ།) (རྟའི་ཟླ་བ། དབྱར་ཟླ་འབྲིང་པོ། གསོ་སྦྱོང་བཅུ་བཞི་པ།) (ལུག་གི་ཟླ་བ། དབྱར་ཟླ་ཐ་ཆུང་།) (སྤྲེའུ་ཟླ་བ། སྟོན་ཟླ་ར་བ། གསོ་སྦྱོང་བཅུ་བཞི་པ།) (བྱའི་ཟླ་བ། སྟོན་ཟླ་འབྲིང་པོ།) (ཁྱིའི་ཟླ་བ། སྟོན་ཟླ་ཐ་ཆུང་། གསོ་སྦྱོང་བཅུ་བཞི་པ།) (ཕག་གི་ཟླ་བ། དགུན་ཟླ་ར་བ།) (བྱི་བའི་ཟླ་བ། དགུན་ཟླ་འབྲིང་པོ། གསོ་སྦྱོང་བཅུ་བཞི་པ།) (གླང་གི་ཟླ་བ། དགུན་ཟླ་ཐ་ཆུང་།) [24a2] 
	[2] ༸ཉ་སྐར་གྱི་སྒོ་ནས་བཏགས་པ། (མགོ་ཟླ་བ། སྨལ་པོ་ཟླ་བ།) (རྒྱལ་ཟླ་བ། རྒྱལ་སྨད་ཟླ་བ།) (མཆུ་ཟླ་བ། ཉ་པ་ཟླ་བ།) (དབོ་ཟླ་བ། ཁྲ་ཟླ་བ།) (ནག་པ་ཟླ་བ། བྱིའུ་ཟླ་བ།) (ས་ག་ཟླ་བ། ནལ་མགོ་ཟླ་བ།) (སྣྲོན་ཟླ་བ། གདུ་བུ་ཟླ་བ།) (ཆུ་སྟོད་ཟླ་བ། བྲེ་ཕུལ་གྱི་ཟླ་བ།) (གྲོ་ཞུན་ཟླ་བ། བྱ་སྦོ་ཟླ་བ།) (ཁྲུམ་ཟླ་བ། ཁྲུམ་སྨད་ཟླ་བ།) (ཐ་དཀར་ཟླ་བ། དབྱུག་པ་ཟླ་བ།) (སྨིན་དྲུག་ཟླ་བ། ཉ་དྲུག་གི་ཟླ་བ།) [24a3] 
	[3] ༸དུས་ཚིག་(read: ཚིགས་) ལ་བཞིར་དབྱེ་བའི་ལུགས། དགུན་ཟླ་ར་བ། དགུན་ཟླ་འབྲིང་པོ། དགུན་ཟླ་ཐ་ཆུང་། དཔྱིད་ཟླ་ར་བ། དཔྱིད་ཟླ་འབྲིང་པོ། དཔྱིད་ཟླ་ཐ་ཆུང་། དབྱར་ཟླ་ར་བ། དབྱར་ཟླ་འབྲིང་པོ། དབྱར་ཟླ་ཐ་ཆུང་། སྟོན་ཟླ་ར་བ། སྟོན་ཟླ་འབྲིང་པོ། སྟོན་ཟླ་ཐ་ཆུང་། [24a4] 
	[4] ༸དུས་ཚིག་(read: ཚིགས་) གསུམ་དུ་དབྱེ་བའི་ལུགས། དགུན་ཟླ་དང་པོ། དགུན་ཟླ་གཉིས་པ། དགུན་ཟླ་གསུམ་པ། དགུན་ཟླ་བཞི་པ། དཔྱིད་ཟླ་དང་པོ། དཔྱིད་ཟླ་གཉིས་པ། དཔྱིད་ཟླ་གསུམ་པ། དཔྱིད་ཟླ་བཞི་པ། དབྱར་ཟླ་དང་པོ། དབྱར་ཟླ་གཉིས་པ། དབྱར་ཟླ་གསུམ་པ། དབྱར་ཟླ་བཞི་པ། [24a5] 
	[5] ༸རྟེན་འབྲེལ་རྩིས་ཀྱི་ལུགས། རྒ་ཤིའི་ཟླ་བ། མ་རིག་པའི་ཟླ་བ། འདུ་བྱེད་ཟླ་བ། རྣམ་ཤེས་ཀྱི་ཟླ་བ། མིང་གི་ཟླ་བ། སྐྱེ་མཆེད་དྲུག་གི་ཟླ་བ། རེག་པའི་ཟླ་བ། ཚོར་བའི་ཟླ་བ། སྲེད་པའི་ཟླ་བ། ལེན་པའི་ཟླ་བ། སྲིད་པའི་ཟླ་བ། སྐྱེ་བའི་ཟླ་བ། [24a6] 
	[6] ༸རྡོ་རྗེ་མཁའ་འགྲོའི་རྒྱུད་དང་གདན་བཞི་ལས་བྱུང་བ། སའི་དབང་ཕྱུག །འཕལ་(read: འཕེལ་) བའི་ཟླ་བ། གཏི་མུག་ཟླ་བ། བཟང་པོའི་ཟླ་བ། ཁྱུ་མཆོག་གི་ཟླ་བ། རུས་སྦལ་གྱི་ཟླ་བ། ཆུ་སྲིན་གྱི་ཟླ་བ། ཡུག་ས་མའི་ཟླ་བ། རྨེ་བའི་ཟླ་བ། འབུག་པའི་ཟླ་བ། འཚོ་བའི་ཟླ་བ། རྨི་ལམ་གྱི་ཟླ་བ། [24b1] 

	༈བོད་གངས་ཅན་གྱི་ཡུལ་དུ་ཐ་སྙད་གྲགས་ཆེ་བས་ནག་རྩིས་ཀྱི་ཕན་ཐོགས་ཆེ་ཞིང་། སྔར་ཇི་ཙམ་སོང་དང་། ཕྱི་ནས་ཇི་འདྲ་ཡོང་དང་། རང་ལོ་རྩི་བ་དང་། ཡུལ་ལྗོང་(read: ལྗོངས་) སོ་སོའི་ཡི་གེ་གཏན་ཚིག་སོགས་མེད་མི་རུང་ཡིན་ཀྱང་། ས་རིས་བྲི་མཁན་རྣམས་ཀྱི་(read: ཀྱིས་)ཀྱང་མེ་ཕག་ལོའི་ [24b2] ལེའུ་ཐོ་ཟེར་བ་སོགས་ཐ་སྙད་གྲགས་ཆེ་བས་གོ་བདེར་བསམ་ནས་སྦྱར་བ་ཡིན་འདྲ་མ་གཏོགས། ལོ་སྐོར་བཅུ་གཉིས་དང་། སྤར་ཁ་རྨེ་བའི་ཐ་སྙད་སྦྱར་མི་འོས་ཤིང་བྱེད་གྲུབ་གང་གི་ལུགས་ལའང་མ་གྲགས་པ་ཡིན་ནོ། །
	༈ནག་རྩིས་ལས་བྱུང་བ་ནི། སྤར་ཁ་ [24b3] བརྒྱད། རྨེ་བ་དགུ། ལོ་སྐོར་བཅུ་གཉིས། ལོ་རྒན་དྲུག་ཅུ། འབྱུང་བ་ཤིང་། མེ། ས། ལྕགས། ཆུ། ཕོ་མོའི་ཁྱད་པར་ནི། བྱ་སྟག་འབྲུག་རྟ་སྤྲེ་ཁྱི་ཕོ། །གླང་ཡོས་སྦྲུལ་ལུག་བྱ་ཕག་མོ། །ཕོ་དྲུག་མོ་དྲུག་ཤེས་པར་བྱ། སྤར་ཁ་བརྒྱད་ནི། ཁེན་ཕ། ཁོན་ [24b4] མ། ལི་ཟིན་ཟོན་གསུམ་བུ་མོ་གསུམ། དྭ་ཁམ་གིན་གསུམ་བུ་གསུམ་ཡིན་ཟེར། 
	༈སྤར་ཁ་བརྒྱད་ཀྱི་གོ་རིམ་ནི། རང་སྐྱེས་ལོ་ལི་ཐོག་བྱེད་ཅིང་། ལི། ཁོན། དྭ། ཁེན། ཁམ། གིན། ཟིན། ཟོན། ཞེས་ཕོ་རྣམས་གཡས་བསྐོར། མོ་རྣམས་གཡོན་བསྐོར་དུ་བྱས་ [24b5] ནས་རྩིས་པས་རང་ལོ་བཅུ་གསུམ་ཁམ་ཐོག །ཉེར་ལྔ་ལི་ཐིག །སོ་བདུན་ཁམ་ཐོག །ཞེ་དགུ་ལི་ཐོག །རེ་གཅིག་ཁམ་ཐོག །དོན་གསུམ་ལི་ཐོག །གྱ་ལྔ་ཁམ་ཐོག་སྟེ་རང་གཞན་ཐམས་ཅད་ཀྱི་སྐེག་ཐོག་ཀྱང་དེ་ལྟར་བརྩི་བ་ཡིན་ནོ། །
	མོ་རྣམས་ [24b6] གཡོན་བསྐོར་བྱས་ནས་བརྩིས་པས་བཟློག་སྟེ་ཡོང་། ལོ་ཁ་(read: ཁམས་) མཐུན་པའི་ཚུལ་ནི། སྟག་རྟ་ཁྱི་གསུམ། ཕག་ལུག་ཡོས་གསུམ། བྱ་གླང་སྦྲུལ་གསུམ། བྱི་འབྲུག་སྤྲེལ་གསུམ་སྟེ། དེ་རྣམས་མཐུན་པའོ། །
	གཟའ་སྐར་ངན་ཀྱང་བྱ་བ་བྱ་དགོས་ན། སངས་རྒྱས་དོན་ [25a1] ཡོད་གྲུབ་པ་ལ་ཕྱག་འཚལ་ལོ། །ཚེས་དང་། རྒྱུ་སྐར་དང་། ཡུད་ཅམ་(read: ཙམ་) གྱི་བདག་པོ་ལ་ཕྱག་འཚལ་ལོ། །
	ཨོཾ་ཨ་ཀ་ནི་ནི་ཀ་ནི་ཨ་བྱི་ལ་མན་དྷ་ལེ་མཎྜ་ལེ་སྭཱཧཱ། 
ཉི་མ་ཐམས་ཅད་དགེ་བ་ཡིན། །རྒྱུ་སྐར་ཐམས་ཅད་བཟང་བ་ཡིན། །
དགྲ་བཅོམ་ [25a2] ཐམས་ཅད་ཟག་པ་ཟད། །སངས་རྒྱས་ཐམས་ཅད་རྫུ་འཕྲུལ་ཆེ། །
ས་རྣམས་ཐམས་ཅད་མ་འཁྲུག་ཅིག །
བརྗོད་ན་སེལ། 
	༈སྟོང་ཉིད་རྟོགས་པའི་གང་ཟག་ལ། གཟའ་སྐར་ངན་ཀྱང་མི་གནོད་པ་ཡོད་དེ། བདེ་མཆོག་མཁའ་འགྲོ་རྒྱ་མཚོ་ལས། [25a3] 
རྣལ་འབྱོར་དག་པའི་སེམས་འཆང་ན། །དེ་ལ་གདུག་པའི་གཟའ་སྐར་དང་། །
བགེགས་དང་ལོག་འདྲེན་ཐམས་ཅད་ཀྱིས། གནོད་པར་མི་ནུས་རྟོགས་མེད་ཕྱིར། །
ཞེས་སུ་གསུངས་སོ། །འདིའི་ལུང་ནི་སྐར་རྩིས་པ་ཐམས་ཅད་ལ་གྲགས་ཆེ། 
	༈ནག་ [25a4] རྩིས་ཁྱུང་ནག་སྒང་བསྒྲིལ་གྱི་རྡེའུ་ཞེ་གསུམ་ནི། གནམ་ལོའི་རྡེའུ་དྲུག །ལོག་མེན་རྡེའུ་དྲུག །སྤར་ཁའི་རྡེའུ་དྲུག །རྨེ་བའི་རྡེའུ་དྲུག །དར་རྒུད་རྡེའུ་དྲུག །ཁ་དམར་རྡེའུ་བཞི། རྩུབ་འགྱུར་རྡེའུ་བདུན། དགུ་མིག་རྡེའུ་གཅིག །དུར་ [25a5] མིག་རྡེའུ་གཅིག་བཅས་ཞེ་གསུམ། ནག་རྩིས་ཀྱི་ལོ་མགོ་ཟླ་བ་བཅུ་གཅིག་པ་ནས་འཛིན་ཟེར་ཀྱང་། དེ་ལྟར་བྱས་ན་འཇིག་རྟེན་ལུགས་ལ་མི་མཐུན་ཏེ། དཔྱིད་དུས་དབྱར་དུས། སྟོན་དུས་དགུན་ཟེར་དགོས་པས་མི་བཟང་། མདོ་སྡེ་གསེར་འོད་སྨན་ [25a6] གྱི་རྒྱུད་ཐམས་ཅད་དང་མཐུན་པ་ཧོར་རྒྱལ་པོའི་ལུགས་ཀྱི་ད་ལྟ་ཡོངས་སུ་གྲགས་པའི་ལུགས་འདི་བཟང་། སྔོན་དུས་ནག་རྩིས་པས་དེ་ལྟར་འཛིན་པ་ཡིན་ནོ། །

[*མཛད་བྱང་།]
	བཟོ་རིག་པ། གསོ་བ་རིག་པ། སྐར་རྩིས་རྣམས་ལས་བྱུང་བའི་མིང་གི་གྲངས་རྫོགས་སོ། །འདི་ཡང་དགེ་སློང་ངག་དབང་བློ་བཟང་གི་(read: གིས་) རྗེད་ཐོར་བྲིས། །